Ábhar

1. Nós Imeachta 5

2. Cúlra agus tuairisc ar na bearta atá faoi réir imscrúdaithe 7

2.1. Creat ginearálta 7

2.1.1. Na Coinbhinsiúin tosaigh 7

2.1.2. Fadú na gCoinbhinsiún tosaigh 7

2.1.3. Príobháidiú Siremar agus síniú an Choinbhinsiúin nua 8

2.2. Bearta i raon feidhme Chinntí 2011 agus 2012 9

2.3. Tuairisc mhionsonraithe ar na bearta atá faoi réir an Chinnidh seo 9

2.3.1. Fadú an Choinbhinsiúin tosaigh idir an Stát agus Siremar 9

2.3.2. Fadú neamhdhleathach an chúnaimh tarrthála do Siremar 12

2.3.3. Príobháidiú Siremar, an fhrithráthaíocht, agus an méadú ar chaipiteal CdI 13

2.3.4. An Coinbhinsiún nua 20

2.3.5. An tosaíocht feistithe 22

2.3.6. Na bearta a leagtar síos le Dlí 2010 22

2.4. Nós imeachta maidir le sárú Uimh. 2007/4609 22

3. Forais maidir leis an nós imeachta a thionscnamh agus síneadh a chur leis 25

3.1. Fadú an Choinbhinsiúin tosaigh idir an Stát agus Siremar 25

3.1.1. Comhlíontacht le Altmark agus cabhair a bheith ann 25

3.1.2. Comhoiriúnacht 26

3.2. Fadú neamhdhleathach an chúnaimh tarrthála do Siremar 26

3.3. Príobháidiú Siremar, an fhrithráthaíocht, agus an méadú ar chaipiteal CdI 26

3.3.1. Príobháidiú Siremar 26

3.3.2. An fhrithráthaíocht 27

3.3.3. An méadú i gcaipiteal CdI 27

3.3.4. Comhoiriúnacht 27

3.4. An Coinbhinsiún nua idir Stát na hIodáile agus CdI 27

3.5. An tosaíocht feistithe 28

3.6. Na bearta a leagtar síos le Dlí 2010 28

4. Barúlacha ón Iodáil 28

4.1. Maidir leis na hoibleagáidí seirbhíse poiblí agus an timpeallacht iomaíoch 28

4.2. Maidir le fadú neamhdhleathach ionchasach an chúnaimh tarrthála chuig Siremar 29

4.3. Maidir le príobháidiú bhrainse gnó Siremar 30

4.3.1. Maidir le cineál trédhearcach agus neamh-idirdhealaitheach an nós imeachta 30

4.3.2. Maidir le díol na sócmhainní nach dtagann faoi raon feidhme bhrainse gnó Siremar 30

4.3.3. Maidir le cuachadh shócmhainní bhrainse gnó de chuid Siremar le Coinbhinsiún nua 31

4.3.4. Maidir le ceapachán an tsaineolaí neamhspleách 31

4.3.5. Maidir le trédhearcacht an nós imeachta 31

4.3.6. Maidir leis an gCéad Tuarascáil Ecorys agus leis an Dara Tuarascáil Ecorys 31

4.3.7. Maidir le dlíthíocht náisiúnta agus leis an dámhachtain chríochnaitheach do SNS 32

4.4. Maidir le comhlíontacht an Choinbhinsiúin nua le critéir Altmark 33

4.5. Maidir leis an bpréimh riosca 6,5 % a leagtar síos i dTreoir CIPE ó 2010 33

4.6. Maidir le comhlíontacht an Choinbhinsiúin nua le Cinneadh 2011 maidir le seirbhís lena ngabhann leas eacnamaíoch ginearálta 34

4.7. Maidir leis an bhfrithráthaíocht 34

4.8. Maidir leis an tosaíocht feistithe 35

4.9. Maidir leis na bearta a leagtar síos le Dlí 2010 35

4.10. Maidir leis an easpa leanúnachas eacnamaíoch idir Siremar in EA agus CdI 36

5. Barúlacha ó pháirtithe leasmhara 37

5.1. Barúlacha ó Siremar sa riarachán urghnách 37

5.1.1. Maidir leis an nós imeachta um shárú Uimh. 2007/4609 37

5.1.2. Maidir le fadú an Choinbhinsiúin tosaigh 37

5.1.3. Maidir le fadú neamhdhleathach ionchasach an chúnaimh tarrthála chuig Siremar 38

5.1.4. Maidir leis an gCoinbhinsiún nua 39

5.1.5. Maidir le príobháidiú Siremar agus leis an bhfrithráthaíocht 39

5.1.6. Maidir leis an easpa leanúnachas eacnamaíoch idir Siremar in EA agus CdI 40

5.1.7. Aighneacht bhreise i dtaca le cinneadh CdS maidir leis an bhfrithráthaíocht 41

5.2. Barúlacha ó SNS 41

5.2.1. An chéad aighneacht 41

5.2.2. An dara haighneacht 41

5.2.3. An tríú haighneacht 42

5.3. Barúlacha ó Pan Med 43

5.4. Barúlacha ó Grandi Navi Veloci 44

5.5. Litir ó mhéara Lipari 45

6. Aighneachtaí ó Compagnia delle Isole 45

6.1. An chéad aighneacht 45

6.2. An dara haighneacht 46

6.3. An tríú haighneacht 46

7. Barúlacha ón Iodáil maidir le barúlacha agus aighneachtaí ó pháirtithe leasmhara 47

8. Measúnú 47

8.1. Cabhair a bheith ann de réir bhrí Airteagal 107(1) CFAE 47

8.1.1. Fadú an Choinbhinsiúin tosaigh idir Siremar agus an Iodáil 48

8.1.2. Fadú neamhdhleathach an chúnaimh tarrthála chuig Siremar 50

8.1.3. Dámhachtain an Choinbhinsiúin nua, arna chuachadh le brainse gnó de chuid Siremar, agus na tosaíochta feistithe do SNS, an méadú ar chaipiteal CdI agus an fhrithráthaíocht 51

8.1.4. Na bearta a leagtar síos le Dlí 2010 71

8.1.5. An chonclúid maidir le cabhair a bheith ann 73

8.2. Dleathacht na cabhrach 74

8.3. Comhoiriúnacht na cabhrach 74

8.3.1. Fadú an Choinbhinsiúin tosaigh idir an Stát agus Siremar 74

8.3.2. Fadú neamhdhleathach an chúnaimh tarrthála do Siremar 83

8.3.3. Díolúintí fioscacha a bhaineann leis an bpróiseas príobháidithe 84

8.3.4. Conclúid maidir le comhoiriúnacht na cabhrach 84

8.4. Freagra ar aighneachtaí CdI 85

9. Conclúid 85

10. Gnóthú 86

11. Leanúnachas eacnamaíoch 87

11.1. Raon feidhme an aistrithe 87

11.2. An praghas aistrithe 88

11.3. Aitheantas na n-úinéirí 89

11.4. Uainiú an aistrithe 89

11.5. Loighic eacnamaíoch an aistrithe 89

11.6. Conclúid maidir le leanúnachas eacnamaíoch idir Siremar in EA agus SNS 90

CINNEADH (AE) 2022/448 ÓN gCOIMISIÚN

an 17 Meitheamh 2021

maidir leis na bearta SA.32014, SA.32015, SA.32016 (2011/C) (ex 2011/NN) arna gcur chun feidhme ag an Iodáil maidir le Siremar agus a fhaighteoir Società Navigazione Siciliana

(a bhfuil fógra tugtha ina leith faoi C(2022) 4268)

(Is é an leagan Iodáilise an t – aon leagan barántúil)

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 108(2) de,

Ag féachaint don Chomhaontú ar an Limistéar Eorpach Eacnamaíoch, agus go háirithe Airteagal 62(1)(a) de,

Tar éis a iarraidh ar pháirtithe leasmhara a mbarúlacha a chur isteach de bhun na forála nó na bhforálacha atá luaite thuas (1) agus ag féachaint dá gcuid barúlacha,

De bharr an mhéid seo a leanas:

1. NÓS IMEACHTA

(1) An 6 Lúnasa 1999, chinn an Coimisiún an nós imeachta a leagtar síos in Airteagal 108(2) den Chonradh ar Fheidhmiú an Aontais Eorpaigh (“CFAE”) a thionscnamh i leith na cabhrach arna híoc ar bhonn na gconarthaí seirbhíse poiblí tosaigh (“na Coinbhinsiúin tosaigh”) leis na sé chuideachta a bhí mar chuid den Ghrúpa Tirrenia ag an am (2).

(2) Le linn chéim an imscrúdaithe, d’iarr údaráis na hIodáile go roinnfí cás Ghrúpa Tirrenia, ionas go bhféadfaí tosaíocht a thabhairt do theacht ar chinneadh críochnaitheach maidir le Tirrenia di Navigazione (“Tirrenia”) amháin. Rinneadh an iarraidh sin de bharr an phlean a bhí ag údaráis na hIodáile an Grúpa a phríobháidiú, ag tosú le Tirrenia, agus mar gheall ar an rún a bhí acu luas a chur faoin bpróiseas i ndáil leis an gcuideachta sin.

(3) D’aontaigh an Coimisiún leis an iarraidh a rinne údaráis na hIodáile, agus le Cinneadh 2001/851/CE ón gCoimisiún (3) chuir sé clabhsúr leis an nós imeachta a tionscnaíodh i leith na cabhrach arna dámhadh do Tirrenia (“Cinneadh 2001”). Dearbhaíodh go raibh an chabhair comhoiriúnach faoi réir gealltanas áirithe a thug údaráis na hIodáile.

(4) Le Cinneadh 2005/163/CE ón gCoimisiún (4) (“Cinneadh 2004”), dhearbhaigh an Coimisiún go raibh cuid den chúiteamh a deonaíodh do chuideachtaí Ghrúpa Tirrenia seachas Tirrenia (5) comhoiriúnach leis an margadh inmheánach, go raibh cuid de comhoiriúnach ar choinníoll gur tugadh urraim do ghealltanais áirithe a thug údaráis na hIodáile, agus go raibh cuid de ar neamhréir leis an margadh inmheánach. Bhí an cinneadh bunaithe ar shonraí cuntasaíochta ó na blianta 1992 go 2001 agus áiríodh leis coinníollacha chun comhoiriúnacht an chúitimh a áirithiú ar feadh achar iomlán na gCoinbhinsiún tosaigh (i.e., go dtí 2008).

(5) Le Breithiúnas an 4 Márta 2009 i gcásanna T-265/04, T-292/04 agus T-504/04 (6) (“Breithiúnas 2009”) chuir an Chúirt Ghinearálta Cinneadh 2004 ar neamhní.

(6) An 5 Deireadh Fómhair 2011, chuir an Coimisiún tús le nós imeachta imscrúdaithe nua foirmiúil i leith beart breise éagsúil arna nglacadh ag an Iodáil i bhfabhar na gcuideachtaí in iar-Ghrúpa Tirrenia (“Cinneadh 2011”). Bhain an t-imscrúdú inter alia leis na cúitimh a deonaíodh do Siremar – Sicilia Regionale Marittima (“Siremar”) chun roinnt bealaí muirí a oibriú ón 1 Eanáir 2009 agus le próiseas príobháidithe bhrainse gnó de chuid Siremar (féach roinn 2.3.3).

(7) Foilsíodh Cinneadh 2011 in Iris Oifigiúil an Aontais Eorpaigh (7). D’iarr an Coimisiún ar pháirtithe leasmhara a mbarúlacha a thabhairt faoi na bearta faoi imscrúdú.

(8) Chuir an Iodáil a freagra ar Chinneadh 2011 isteach i bhfoirm litreach an 15 Samhain 2011. Maidir leis na bearta a bhí faoi réir an Chinnidh sin, fuair an Coimisiún barúlacha freisin ó Società Navigazione Siciliana S.p.A. (“SNS”), Pan Med Lines S.r.l. (“Pan Med”), agus Grandi Navi Veloci S.p.A. (“GNV”) (féach roinn 5). Chuir sé ar aghaidh chuig an Iodáil iad, a fuair deis freagra a thabhairt orthu.

(9) An 10 Eanáir 2012, thug údaráis na hIodáile fógra foirmiúil don Choimisiún, a líomhnaítear a bhí ar chúiseanna a bhain le deimhneacht dhlíthiúil, maidir leis na dréacht-chonarthaí seirbhíse poiblí (“Coinbhinsiúin”) go mbeadh aon fhaighteoir de bhrainsí gnó Tirrenia agus Siremar faoi cheangal a shíniú sa todhchaí agus gur ar an mbonn sin a d’íocfaí cúiteamh chun seirbhís phoiblí a sholáthar.

(10) An 7 Samhain 2012, chuir an Coimisiún síneadh leis an nós imeachta imscrúdaithe inter alia i leith (i) fhadú neamhdhleathach na cabhrach tarrthála arna deonú do Siremar, (ii) na cabhrach a d’fhéadfaí a dheonú do Compagnia delle Isole (“CdI”), chéad fhaighteoir bhrainse Siremar, i gcomhthéacs phríobháidiú an bhrainse sin agus (iii) na gcúiteamh seirbhíse poiblí a bheidh le híoc le CdI faoin gCoinbhinsiún nua arna thabhairt i gcrích le Stát na hIodáile. An 19 Nollaig 2012, ghlac an Coimisiún le leagan leasaithe (8) den Chinneadh sin (“Cinneadh 2012”, nuair a tagraíodh dó in éineacht le Cinneadh 2011, “Cinntí 2011 agus 2012”).

(11) Foilsíodh Cinneadh 2012 in Iris Oifigiúil an Aontais Eorpaigh (9). D’iarr an Coimisiún ar pháirtithe leasmhara a mbarúlacha a thabhairt faoi na bearta faoi imscrúdú.

(12) Chuir an Iodáil a fhreagra isteach maidir le Cinneadh 2012 i bhfoirm litreacha an 7 agus 13 Nollaig 2012. Maidir leis na bearta a bhí faoi réir an Chinnidh sin, fuair an Coimisiún barúlacha ó Pan Med Lines S.r.l. (“Pan Med”), Siremar, SNS agus CdI (féach ranna 5 agus 6). Chuir sé ar aghaidh chuig an Iodáil iad, a fuair deis freagra a thabhairt orthu.

(13) An 5 Deireadh Fómhair 2012, chuir an Coimisiún Ecorys Netherlands BV (“Ecorys”) ar conradh chun meastachán a sholáthar dó, bunaithe ar dhá chás mhalartacha, maidir le margadhluach shócmhainní ábhartha Siremar a bhí curtha ar díol (féach roinn 2.3.3.7). An 4 Meán Fómhair 2013, chuir Ecorys a thuarascáil chríochnaitheach isteach (“an chéad Tuarascáil Ecorys”). An 27 Meán Fómhair 2013, chuir an Coimisiún an tuarascáil sin ar aghaidh chuig an Iodáil. An 18 Samhain 2013, ar iarraidh ó údaráis na hIodáile, sholáthair an Coimisiún aistriúchán Iodáilis ar Thuarascáil Ecorys. An 17 Nollaig 2013, chuir an Iodáil a barúlacha isteach, lena n-áirítear frithluacháil a rinne a saineolaí neamhspleách féin, Banca Profilo S.p.A.

(14) An 24 Meitheamh 2013, sheol an Coimisiún litir chuig roinnt cuideachtaí atá ag feidhmiú in earnáil na muirí, ag iarraidh faisnéis mhionsonraithe ar bhonn saorálach maidir leis na bealaí arna n-oibriú ag Siremar sa tréimhse 2009-2012 agus na coinníollacha maidir lena phríobháidiú. Ba é CdI, cuideachta a bhí ag feidhmiú an Choinbhinsiúin nua ag an am, an t-aon chuideachta a thug freagra.

(15) Le Cinneadh (AE) 2018/261 an 22 Eanáir 2014 (10) (“Cinneadh 2014”), chuir an Coimisiún clabhsúr leis an nós imeachta imscrúdaithe foirmiúil i dtaca le bearta áirithe arna nglacadh ag Réigiún na Sairdíne i bhfabhar Saremar (féach aithris (36)).

(16) An 15 Deireadh Fómhair 2014, bhuail seirbhísí an Choimisiúin le hionadaithe Siremar agus le húdaráis na hIodáile. Ina theannta sin, an 23 Deireadh Fómhair 2014 bhuail seirbhísí an Choimisiúin freisin le hionadaithe CdI agus le húdaráis na hIodáile. Mar bheart leantach leis an gcruinniú sin, an 30 Deireadh Fómhair 2014 sholáthair CdI faisnéis bhreise don Choimisiún.

(17) Maidir le Siremar, d’iarr an Coimisiún faisnéis bhreise i bhfoirm litreacha ón Iodáil an 30 Eanáir 2012, 16 Márta 2012, 1 Lúnasa 2012, 22 Samhain 2012, 12 Aibreán 2013, 12 Meitheamh 2013, 27 Meitheamh 2013, 11 Iúil 2013, 29 Iúil 2014, 6 Samhain 2014, 16 Deireadh Fómhair 2015, 25 Eanáir 2018, 29 Márta 2018, 31 Lúnasa 2018, 18 Márta 2019, 16 Deireadh Fómhair 2019, 31 Iúil 2020 agus 29 Deireadh Fómhair 2020.

(18) Maidir le Siremar, chuir an Iodáil faisnéis bhreise isteach i bhfoirm litreacha an 28 Márta 2012, 5 Deireadh Fómhair 2012, 23 Deireadh Fómhair 2012, 13 Bealtaine 2013, 8 Lúnasa 2013, 19 Meán Fómhair 2014, 20 Samhain 2014, 12 Nollaig 2014, 12 Feabhra 2015, 13 Samhain 2015, 18 Aibreán 2016, 2 Lúnasa 2017, 26 Aibreán 2018, 31 Bealtaine 2018, 29 Bealtaine 2019, 26 Iúil 2019, 3 Eanáir 2020, 24 Eanáir 2020, 8 Feabhra 2021 agus 11 Márta 2021 (11).

(19) Le Cinneadh (AE) 2020/1411 an 2 Márta 2020 (12), thug an Coimisiún an t-imscrúdú ar chuideachtaí Ghrúpa Tirrenia seachas Tirrenia i gcrích, lena n-áirítear Siremar, don tréimhse 1992-2008 (“cinneadh Ghrúpa Tirrenia 2020”). Tháinig an Coimisiún ar an gconclúid gurbh ionann an chabhair a ceadaíodh chun seirbhísí iompair cabatáiste muirí agus cabhair atá ann cheana, fad agus a bhí an chabhair a deonaíodh chun seirbhísí iompair muirí idirnáisiúnta a sholáthar comhoiriúnach le Creat 2011 um sheirbhísí lena ngabhann leas eacnamaíoch ginearálta (“SGEI”) (“Creat SGEI 2011”) (13).

(20) Le Cinneadh (AE) 2020/1412 an 2 Márta 2020 ón gCoimisiún (14), chuir an Coimisiún clabhsúr leis an nós imeachta imscrúdaithe foirmiúil maidir leis na bearta a deonaíodh do Tirrenia agus a fhaighteoir CIN, don tréimhse 2009-2020 (“Cinneadh Tirrenia/CIN 2020”).

(21) Baineann an cinneadh sin leis na bearta cabhrach féideartha uile do Siremar, CdI, agus SNS mar a shonraítear in aithrisí (36) agus (37) agus mar a shainaithnítear i gCinntí 2011 agus 2012, chomh maith leis an gcabhair fhéideartha a d’fhéadfaí a dheonú do Unicredit tríd an bhfrithráthaíocht (féach rann 2.3.3.5 agus 3.3.2). Tabharfaidh an Coimisiún aghaidh ar na bearta uile a bheidh fágtha a bheidh faoi réir na gCinntí sin, faoi na cás-uimhreacha SA.32014, SA.32015 agus SA.32016 agus déanfaidh sé é sin i gCinntí ar leithligh. Go háirithe, baineann na bearta uile sin atá fágtha le cuideachtaí eile de chuid Ghrúpa Tirrenia roimhe seo (i.e. Caremar, Laziomar, Saremar agus Toremar).

2. CÚLRA AGUS TUAIRISC AR NA BEARTA ATÁ FAOI RÉIR IMSCRÚDAITHE

2.1. Creat ginearálta

2.1.1. Na Coinbhinsiúin tosaigh

(22) Ba le Stát na hIodáile tríd an gcuideachta Finanziaria per i Settori Industriale e dei Servizi S.p.A (“Fintecna”) (15) an Grúpa Tirrenia an chéad lá riamh agus bhí sé chuideachta i gceist leis, eadhon Tirrenia, Adriatica, Caremar, Saremar, Siremar agus Toremar. Sholáthair na cuideachtaí sin seirbhísí iompair muirí faoi chonarthaí seirbhíse poiblí ar leithligh a tugadh i gcrích in 1991 le Stát na hIodáile, agus a bhí i bhfeidhm ar feadh 20 bliain idir mí Eanáir 1989 agus mí na Nollag 2008 (na Coinbhinsiúin tosaigh). Bhí 100 % de scairchaipiteal Tirrenia ag Fintecna. Bhí úinéireacht iomlán ag Tirrenia ar Adriatica, Caremar, Siremar, Saremar agus Toremar (le chéile, “na cuideachtaí réigiúnacha”). Rinne Adriatica, a bhíodh ag feidhmiú roinnt bealaí idir an Iodáil agus an Albain, an Chróit, an Ghréig agus Montainéagró, cónascadh le Tirrenia in 2004.

(23) Ba é cuspóir na gconarthaí seirbhíse poiblí seo rialtacht agus iontaofacht líon mór seirbhísí iompair muirí a ráthú, a cheanglaíonn go príomha mórthír na hIodáile leis an tSicil, an tSairdín agus le roinnt oileáin bheaga eile de chuid na hIodáile. Chuige sin, dheonaigh Stát na hIodáile tacaíocht airgeadais i bhfoirm fóirdheontas a íocadh go díreach le gach ceann de na cuideachtaí i nGrúpa Tirrenia.

(24) D’fheidhmigh Siremar, atá faoi úinéireacht iomlán Tirrenia, sraith bealaí cabatáiste muirí, idir an tSicil agus roinnt oileáin níos lú in aice láimhe agus idir Milazzo agus Naples. Tugtar tuairisc ar na bealaí beachta lena mbaineann in aithris (41).

2.1.2. Fadú na gCoinbhinsiún tosaigh

(25) Fadaíodh na Coinbhinsiúin tosaigh, lena n-áirítear an ceann a bhí infheidhme maidir le Siremar, trí huaire.

(26) Ar dtús, le hAirteagal 26 de Dhlí Foraithne Uimh. 207 an 30 Nollaig 2008 (“Dlí Foraithne 207/2008”), tiontaíodh sa Dlí Uimh. 14 an 27 Feabhra 2009, leagadh síos fadú na gCoinbhinsiún tosaigh, a bhí le dul in éag ar dtús an 31 Nollaig 2008, go dtí an 31 Nollaig 2009.

(27) Ansin, le hAirteagal 19ter de Dhlí Foraithne Uimh. 135 an 25 Meán Fómhair 2009 (“Dlí Foraithne 135/2009”), a tiontaíodh i nDlí Uimh. 166 an 20 Samhain 2009 (“Dlí 2009”), leagadh síos, i bhfianaise phríobháidiú chuideachtaí Ghrúpa Tirrenia, go ndéanfaí scairsheilbhe na gcuideachtaí réigiúnacha, gan Siremar san áireamh, a aistriú ón máthairchuideachta Tirrenia, mar a leanas: (a) Caremar chuig Réigiún Campania. Ina dhiaidh sin, d’aistrigh Réigiún Campania an gnóthas leantach lenar oibríodh na naisc iompair le hoileánra Pontino le Réigiún Lazio (agus ag bunú Laziomar dá réir sin) (16); (b) Saremar chuig Réigiún na Sairdíne; (c) Toremar chuig Réigiún Tuscany.

(28) Sonraíodh i nDlí 2009 freisin go gcomhaontófaí na “Coinbhinsiúin” nua idir Stát na hIodáile agus Tirrenia agus Siremar faoin 31 Nollaig 2009. Mar an gcéanna, dhéanfaí na seirbhísí réigiúnacha a chumhdach i “gConarthaí Seirbhíse Poiblí” nua, a bheadh le comhaontú idir Saremar, Toremar, agus Caremar agus na húdaráis réigiúnacha faoi seach faoin 31 Nollaig 2009 (An tSairdéin agus Tuscany) agus an 28 Feabhra 2010 (Campania agus Lazio). Dhéanfaí na Coinbhinsiúin nua nó na Conarthaí Seirbhíse Poiblí a chur chun tairisceana i gcomhpháirt leis na cuideachtaí iad féin. Shíneodh úinéirí nua gach ceann de na cuideachtaí sin ansin an Coinbhinsiún nó an Conradh Seirbhíse Poiblí faoi seach (17).

(29) Chuige sin, fadaíodh tuilleadh le Dlí 2009 na Coinbhinsiúin tosaigh, lena n-áirítear an ceann is infheidhme maidir le Siremar, ón 1 Eanáir 2010 go dtí an 30 Meán Fómhair 2010.

(30) Leagadh síos freisin i nDlí 2009 tairseacha seasta bliantúla i gcomhair cúitimh chun na seirbhísí a fheidhmiú ó 2010 (faoi fhadú na gCoinbhinsiún tosaigh agus faoi na Coinbhinsiúin nua agus na Conarthaí Seirbhíse Poiblí nua), ag méid iomlán EUR 184 942 251, mar a leanas: Cuideachta Uasmhéid an chúitimh bhliantúil Tirrenia EUR 72 685 642 Siremar EUR 55 694 895 Saremar EUR 13 686 441 Toremar EUR 13 005 441 Caremar EUR 29 869 832 (18) Tábla 1 – Tairseacha cúitimh ó 2010

(31) Ar deireadh, i nDlí Uimh. 163 an 1 Deireadh Fómhair 2010 (“Dlí 2010”), lenar tiontaíodh Dlí Foraithne Uimh. 125 an 5 Lúnasa 2010 (“Dlí Foraithne 125/2010”), leagadh síos fadú breise na gCoinbhinsiún tosaigh, lena n-áirítear an ceann is infheidhme maidir le Siremar, ón 1 Deireadh Fómhair 2010 go dtí gur tugadh próisis phríobháidithe Tirrenia agus Siremar chun críche.

2.1.3. Príobháidiú Siremar agus síniú an Choinbhinsiúin nua

(32) I mí Dheireadh Fómhair 2010, seoladh nós imeachta tairisceana chun ceannaitheoir a aimsiú le haghaidh bhrainse gnó de chuid Siremar (féach roinn 2.3.3). Sa chomhthéacs sin, déantar tagairt do bhrainse gnó Siremar, in ionad Siremar, ó tharla nár bhain an nós imeachta tairisceana ach amháin leis na sócmhainní agus leis na conarthaí sin is gá chun na hoibleagáidí seirbhíse poiblí a dhéanamh (19), oibleagáidí a shonraítear i gCoinbhinsiún nua atá le tabhairt i gcrích leis an bhfaighteoir. Dá bhrí sin, déantar tagairt do “bhrainse gnó Siremar” in ionad díreach tagairt a dhéanamh do “Siremar”. Bhí sócmhainní eile Siremar a bhí fágtha, amhail an mearlong Guizzo, a úsáideadh i gcomhair cuspóirí eile, le díol trí nósanna imeachta ar leithligh. Thairis sin, níor aistríodh chuig an gceannaitheoir na fiachais a d’fhabhraigh Siremar mar thoradh ar an díolachán go dtí an dáta díolacháin. Go nuige seo, is ann fós do Siremar i Riarachán Urghnách (Siremar in EA) mar eintiteas ar leithligh cé go bhfuil sé mar phríomhchuspóir aige é a leachtú tar éis a chuid creidiúnaithe a aisíoc.

(33) Tar éis a tairisceana rathúla sa nós imeachta tairisceana, an 20 Deireadh Fómhair 2011 shínigh CdI an conradh chun brainse gnó Siremar a fháil. Ansin, an 30 Iúil 2012, shínigh an Iodáil agus CdI an Coinbhinsiún nua chun seirbhísí muirí a sholáthar. Ar an mbonn sin, aistríodh úinéireacht bhrainse gnó de chuid Siremar ó Stát na hIndia chuig CdI an 31 Iúil 2012.

(34) Thug SNS – an chuideachta eile a raibh tairiscint istigh aici ar bhrainse gnó de chuid Siremar – dúshlán don aistriú áfach os comhair binsí fiosrúcháin riaracháin na hIodáile, a rialaigh sa deireadh thiar go gcaithfí cuid den nós imeachta tairisceana a athdhéanamh, agus fágadh CdI amach as tairiscintí nua a chur isteach (féach aithrisí (93) go (100)). Tar éis deimhniú a fháil maidir lena thairiscint roimhe sin, bhuaigh SNS an nós imeachta tairisceana athnuaite, agus thóg sé brainse gnó de chuid Siremar ar lámh agus shínigh an Coinbhinsiún nua leis an Iodáil an 11 Aibreán 2016.

(35) Ón dáta sin i leith, tá SNS ag oibriú na mbealaí faoin gCoinbhinsiún nua agus tá Siremar in EA agus CdI araon á leachtú.

2.2. Bearta i raon feidhme Chinntí 2011 agus 2012

(36) Bhí na bearta seo a leanas faoi réir measúnúcháin sa nós imeachta imscrúdaithe foirmiúil a cuireadh ar bun le Cinntí 2011 agus 2012 (féach freisin roinn 3): (1) Cúiteamh chun SGEI a sholáthar faoi fhadú na gCoinbhinsiún tosaigh (beart 1); (2) Fadú neamhdhleathach an chúnaimh tarrthála do Tirrenia agus Siremar (beart 2); (3) Príobháidiú cuideachtaí iar-Ghrúpa Tirrenia (20) (beart 3); (4) An cúiteamh a íocadh chun SGEI a oibriú faoi na Coinbhinsiúin/Conarthaí Seirbhíse Poiblí sa todhchaí (beart 4); (5) An tosaíocht feistithe (beart 5); (6) Na bearta arna leagan síos le Dlí 2010 (beart 6); (7) Cúig bheart bhreise arna nglacadh ag Réigiún na Sairdíne i bhfabhar Saremar (beart 7) (21).

2.3. Tuairisc mhionsonraithe ar na bearta atá faoi réir an Chinnidh seo

(37) Ní láimhseáiltear sa Chinneadh seo ach amháin na bearta ó 1 go 6 mar atá liostaithe in aithris (36), a mhéid is a bhaineann siad le Siremar, CdI nó SNS. Tugtar tuairisc níos mionsonraithe ar na bearta sin sna ranna seo a leanas.

2.3.1. Fadú an Choinbhinsiúin tosaigh idir an Stát agus Siremar

2.3.1.1. Na hoibleagáidí seirbhíse poiblí

(38) Bhí foráil in Airteagal 1 den Choinbhinsiún tosaigh le Siremar le haghaidh pleananna 5 bliana chun na calafoirt atá le seirbheáil a mhionsonrú, an cineál soithí a úsáidfear agus minicíocht na seirbhíse a éilítear. Leasaíodh an coinbhinsiún tosaigh le Siremar in 1994 agus 1995.

(39) Ceadaíodh an chéad phlean 5 bliana (1990-1994) le Foraithne Aireachta an 29 Bealtaine 1990, agus bhí feidhm chúlghabhálach leis ón 1 Eanáir 1990. D’fhág an dara plean, lenar cumhdaíodh an tréimhse 1995-1999 agus a ceadaíodh le Foraithne Aireachta an 14 Bealtaine 1996, go raibh na bealaí agus na minicíochtaí gan athrú den chuid is mó.

(40) Maidir le tréimhsí 2000 – 2004 agus 2005 – 2008, níor glacadh aon phlean 5 bliana go foirmiúil maidir le Siremar. In ionad sin, fágadh an líonra bealaí agus minicíochtaí mórán mar an gcéanna idir 1999 agus 2008. Go deimhin, leagadh amach i bhForaithne Idir-Aireachta an 9 Márta 2004 (“Foraithne 2004”) athruithe teoranta le haghaidh Siremar, maidir le sean-longa a athsholáthar agus méadú ar acmhainneacht faoi na minicíochtaí céanna (22).

(41) Bunaithe ar an gCoinbhinsiún tosaigh, arna fhadú agus arna nuachóiriú (do na bealaí roghnaithe), d’fheidhmigh Siremar cúig bheart bealaí ar feadh na bliana ar fad idir an 1 Eanáir 2009 agus an 30 Iúil 2012, le minicíochtaí agus uainíochtaí éagsúla ag brath ar an mbealach aonair, cineál seirbhíse (bád farantóireachta nó ardluais), agus séasúr na bliana, mar a leanas: — Ar an mbeart Milazzo – Oileáin Aeólacha – Naples, ina n-áirítear oileáin Vulcano, Lipari, Salina, Filicudi, Alicudi, Panarea agus Stromboli (“Oileáin Aeólacha”) chomh maith le cathracha Milazzo sa tSicil agus Naples in Campania, sholáthair Siremar seirbhísí farantóireachta agus ardluais araon ar dheich mbealach aonair (23); — an 17.6.2021 — Ar an mbeart Palermo – Ustica, sholáthair Siremar seirbhísí farantóireachta agus ardluais ar dhá bhealach aonair (24); — Ar an mbeart Porto Empedocle – Oileáin Pelagie, ina n-áirítear oileáin Linosa agus Lampedusa (“Oileáin Pelagie”), thairg Siremar seirbhísí farantóireachta ar bhealach aonair amháin; — Ar an mbeart Trapani – Pantelleria, sholáthair Siremar seirbhísí farantóireachta ar bhealach aonair amháin.

2.3.1.2. Buiséad agus fad

(42) Taispeántar sa tábla thíos an cúiteamh bliantúil a íocadh le Siremar sa tréimhse 2009 - mí Iúil 2012: Bliain Cúiteamh 2009 EUR 67 009 405 2010 EUR 55 694 895 2011 EUR 55 694 895 2012 EUR 32 348 816 (Mí Eanáir – Mí Iúil) (25) Tábla 2 – Cúiteamh 2009-2012 (EUR)

(43) Foráiltear leis an gCoinbhinsiún tosaigh (arna mhodhnú in 1994) go n-íocfar cúiteamh bliantúil seirbhíse poiblí mar a leanas: faoin 1 Márta gach bliain, réamhíocaíocht tosaigh atá coibhéiseach le 70 % den chúiteamh a íocadh an bhliain roimhe sin; faoin 30 Meitheamh, an dara híocaíocht ag cumhdach 20 % eile; faoin 30 Samhain, íocaíocht chríochnaitheach ag cumhdach iarmhéid an chúitimh don bhliain ábhartha, bunaithe ar mheastachán d’ioncaim agus de chaillteanais sa todhchaí (26). Déantar na torthaí deiridh a fhíorú ansin le linn don chuideachta an ráiteas bliantúil cuntas a ullmhú. Má tharla sé go bhfuair Siremar suim a bhí níos mó ná glanchostas na seirbhísí a soláthraíodh (ioncam lúide caillteanais), bhí sé faoi cheangal an difríocht a aisíoc laistigh de 15 lá ó ceadaíodh an ráiteas cuntas. Tar éis an 25 Samhain 2010, le cinneadh na Comhdhála Idir-roinne maidir le bunú an fhóirdheontais bhliantúil a bunaíodh faoi Airteagal 11 de Dhlí Uimh. 856/1986 idir an Aireacht Bonneagair agus Iompair (an “Aireacht Iompair”), an Aireacht Geilleagair, agus an Aireacht um Fhorbairt Eacnamaíoch (an “Chomhdháil Idir-roinne”), déantar aon suim ró-chúitimh a asbhaint as réamhíocaíochtaí fóirdheontais sa todhchaí.

(44) Ríomhadh an cúiteamh ar bhealach difriúil in 2009, i gcomparáid le 2010, 2011 agus 2012 mar a thugtar tuairisc air thíos. — Cúiteamh a deonaíodh in 2009

(45) Sonraítear i bhForaithne Uimh. 501 ón Uachtarán an 1 Meitheamh 1979 (“Foraithne 501/79 ón Uachtarán”) na gnéithe éagsúla (ioncaim agus costais) a chuirtear san áireamh nuair a bhíonn an fóirdheontas a íoctar le hoibreoirí seirbhíse poiblí muirí á ríomh. Thairis sin, bhí foráil i nDlí Uimh. 856 an 5 Nollaig 1986 (“Dlí 856/86”) le haghaidh athruithe áirithe ar an gcóras maidir le hoibleagáidí seirbhíse poiblí muirí san Iodáil. Maidir leis na naisc le mór-oileáin agus le hoileáin bheaga, leasaíodh le hAirteagal 11 de sin na critéir chun cúiteamh na seirbhíse poiblí a ríomh. Go deimhin, b’éigean an fóirdheontas a ríomh bunaithe ar an difríocht idir ioncaim agus costais na seirbhíse arna gcinneadh le tagairt do mheán-pharaiméadair agus do pharaiméadair oibiachtúla, agus chaithfí toradh réasúnach ar chaipiteal a áireamh leo. Leagtar síos freisin san Airteagal céanna go gcaithfí an liosta de na bealaí a fuair fóirdheontas, an mhinicíocht agus na cineálacha long a bhí le húsáid a áireamh sna conarthaí seirbhíse poiblí. Bhí na fóirdheontais le formheas ag na hAirí freagracha. Léiríodh na prionsabail a bhí leagtha síos i bhForaithne 501/79 agus i nDlí 856/86 ón Uachtarán sna Coinbhinsiúin tosaigh.

(46) Go deimhin, le haghaidh 2009, ríomhadh an cúiteamh chun seirbhís lena ngabhann leas eacnamaíoch ginearálta a chomhlíonadh i gcomhréir leis an modheolaíocht a leagadh síos leis na Coinbhinsiúin tosaigh a bhí i bhfeidhm ó 1991 agus a fadaíodh tar éis a ndáta éaga tosaigh an 31 Nollaig 2008. Go háirithe, bhí an cúiteamh ag comhfhreagairt do ghlanchaillteanas carntha maidir leis na seirbhísí a oibríodh faoi chóras na seirbhíse poiblí, ar cuireadh méid athraitheach leis, ag comhfhreagairt don toradh ar chaipiteal.

(47) Ba iad seo a leanas na gnéithe éagsúla costais a cuireadh san áireamh chun an cúiteamh arna shainiú ag na húdaráis phoiblí a ríomh: éadáil, costais fógraíochta agus chóiríochta, costais luchtaithe, díluchtaithe agus ionramhála, costais phearsanra, costais chothabhála long, costais riaracháin, costais árachais, costais chíosa agus léasaithe, costais bhreosla, cánacha agus dímheasa. — Cúiteamh a deonaíodh in 2010, 2011 agus 2012

(48) Ó 2010, cinneadh an cúiteamh chun seirbhís lena ngabhann leas eacnamaíoch ginearálta a fheidhmiú trí mhodheolaíocht nua a leagadh síos i dTreoir CIPE (27) an 9 Samhain 2007 dar teideal “Critéir maidir leis an sainmhíniú ar oibleagáidí seirbhíse poiblí agus na dinimicí maidir le táillí in earnáil an chabatáiste mhuirí um leas poiblí” (“an Treoir CIPE”) (28). De réir an Réamhrá, eisíodh an Treoir CIPE i bhfianaise phríobháidiú na gcuideachtaí poiblí a fheidhmíonn seirbhísí muirí faoi chóras seirbhíse poiblí, príobháidiú atá ar na bacáin (29). Cuireadh na forálacha i dTreoir CIPE i bhfeidhm i leith na seirbhísí arna soláthar ag cuideachtaí Ghrúpa Tirrenia ó 2010.

(49) Leis an modh a leagtar síos i dTreoir CIPE tugtar caoi do na cuideachtaí a oibríonn an tseirbhís phoiblí mhuirí toradh iomchuí a dhéanamh. Dhéanfaí ráta an toraidh ar chaipiteal (“toradh ar chaipiteal” nó “ROIC”) a ríomh ar bhonn meánchostas ualaithe an chaipitil (“WACC”). Déanfar an toradh riachtanach ar chothromas (30) a ríomh ag úsáid na Samhla Praghsála i leith Sócmhainní Caipitiúla.

(50) Ar bhonn na samhla sin, díorthaítear costas an chothromais mar fheidhm de (i) an ráta saor ó riosca, (ii) an Beta (meastachán ar phróifíl riosca na cuideachta i gcoibhneas leis an margadh cothromais) agus (iii) an phréimh riosca cothromais a sannadh don mhargadh cothromais.

(51) Go háirithe, dhéanfaí costas an chothromais a ríomh trí phréimh a chur i bhfeidhm as riosca breise a iompar ar an ráta toraidh ar ghníomhaíochtaí saor ó riosca. Ríomhfar an phréimh sin mar phréimh riosca an mhargaidh arna iolrú faoina Beta, lena dtomhaistear an méid riosca a bhaineann le gníomhaíocht shonrach i gcoibhneas leis an margadh.

(52) De réir Threoir CIPE, comhfhreagraíonn an ráta toraidh ar ghníomhaíochtaí saor ó riosca don mheántoradh comhlán ar bhannaí tagarmhairc 10 mbliana le linn an 12 mhí roimhe sin, dá bhfuil sonraí ar fáil ina leith.

(53) Leagtar préimh riosca margaidh 4 % síos i dTreoir CIPE. Thairis sin, i gcás seirbhíse, a oibrítear ar bhonn neamheisiach, déantar 2,5 % breise a chur leis an bpréimh riosca margaidh a thugtar de luach saothair don oibreoir as an riosca níos mó a bhíonn á iompar aige, glactar leis.

(54) Ní féidir leis an méid cúitimh a íoctar le Siremar sa chleachtas áfach, mar a leagtar síos é i nDlí 2009, a bheith níos mó ná EUR 55 694 895 in aghaidh na bliana (féach aithris (30)). Cé go gcuirtear uasteorainn le Dlí 2009 ar an gcúiteamh bliantúil a íoctar le gach cuideachta Tirrenia as oibriú a gcuid oibleagáidí seirbhíse poiblí, áirítear coimircí áirithe sa Treoir CIPE chun a ráthú go n-áirithítear cumhdach leordhóthanach de chostais oibriúcháin do na hoibreoirí sin.

(55) Go háirithe, de réir Threoir CIPE, ní mór raon feidhme na seirbhísí, na huas-táillí agus an cúiteamh a shainiú chun cumhdach iomlán a cheadú don soláthraí seirbhíse ar na costais inghlactha uile, de réir na cothromóide seo a leanas: VA(RSP) + VA(AI(X)) = VA(CA) i gcás inarb amhlaidh: — gurb ionann VA(RSP) agus luach lascainithe an chúitimh chun na hoibleagáidí seirbhíse poiblí a chur i gcrích; — gurb ionann VA(AI(X)) agus luach lascainithe ioncaim eile (fáltais ó tháillí agus fáltais eile); — gurb ionann (VA(CA)) agus luach lascainithe na gcostas oibriúcháin, aisíocaíocht fiachais agus an toradh ar chaipiteal.

(56) I gcás nach seastar leis an gcothromóid thuas, d’fhéadfaí raon feidhme na ngníomhaíochtaí fóirdheonaithe a laghdú, nó mar mhalairt air sin d’fhéadfaí athbhreithniú a dhéanamh ar an eagraíocht seirbhíse (e.g. an cineál long), nó d’fhéadfaí na tairseacha táillí a mhodhnú.

(57) Thairis sin, déantar coigeartú gach bliain ar an uasteorainn táillí is infheidhme maidir le gach seirbhís, glan ar chánacha agus ar dhleachtanna calafoirt, ar bhonn foirmle praghasteorann mar a leanas: ΔΤ = ΔΡ - Χ i gcás inarb amhlaidh: — ΔΤ gurb ionann é agus an t-athrú céatadáin san uasteorainn táillí; — ΔΡ gurb ionann é agus an ráta boilscithe don bhliain tagartha; — Χ gurb ionann é agus fíor-ráta coigeartaithe bliantúil na huasteorann táillí, a leagtar síos sa Choinbhinsiún nó sna Conarthaí Seirbhíse Poiblí, a bhíonn tairiseach gan athrú fad is a mhaireann an Coinbhinsiún nó na Conarthaí Seirbhíse Poiblí.

(58) Sonraítear freisin le Treoir CIPE go bhféadfar an uasteorainn táillí a choigeartú chun léiriú a thabhairt ar éagsúlachtaí i gcostais bhreosla, agus gnáthphraghsanna atá ar fáil go poiblí á n-úsáid mar thagairt.

2.3.2. Fadú neamhdhleathach an chúnaimh tarrthála do Siremar

(59) Ar 16 Samhain 2010, d’fhormheas an Coimisiún cúnamh tarrthála do Tirrenia agus Siremar (“Cinneadh 2010”) (31). Bhí ráthaíocht cuimsithe sa chabhair maidir le línte creidmheasa a sholáthair bainc phríobháideacha le haghaidh suime suas le EUR 95 000 000. Gheall an Iodáil go gcuirfeadh sí in iúl don Choimisiún, tráth nach déanaí ná 6 mhí tar éis údarú an bhirt maidir le cúnamh tarrthála, plean athstruchtúraithe nó cruthúnas go raibh an iasacht aisíoctha go hiomlán agus/nó go raibh an ráthaíocht foirceanta.

(60) Ina dhiaidh sin, d’údaraigh na bainc phríobháideacha “Banca Infrastrutture Innovazione e Sviluppo” (“BIIS”) agus Unicredit, líne chreidmheasa de EUR 40 000 000 do Tirrenia agus Siremar (i.e. EUR 25 000 000 do Tirrenia agus EUR 15 000 000 do Siremar), agus socraíodh an dáta aibíochta ag 30 Meitheamh 2011. Ráthaigh an Stát an líne chreidmheasa sin an 15 Feabhra 2011.

(61) Dáileadh an maoiniú ansin mar a leanas: (a) an chéad tráthchuid an 28 Feabhra 2011 (EUR 20 000 000 do Tirrenia agus EUR 12 000 000 do Siremar); (b) an dara tráthchuid an 23 Márta 2011 (EUR 5 000 000 do Tirrenia agus EUR 3 000 000 do Siremar).

(62) Chuir an Iodáil in iúl don Choimisiún toisc nár íocadh amach an chéad tráthchuid den iasacht ráthaithe go dtí an 28 Feabhra 2011, go rachadh an tréimhse 6 mhí lena aisíoc de réir mhír 25(a) de threoirlínte an Chomhphobail ar Státchabhair chun gnólachtaí atá i gcruachás a tharrtháil agus a athstruchtúrú (“Treoirlínte Tarrthála agus Athstruchtúraithe 2004”) (32) agus maidir le haithrisí (32) agus (47) de Chinneadh 2010, in éag an 28 Lúnasa 2011.

(63) Roimh an dáta sin, mhainnigh Tirrenia agus Siremar ar an iasacht agus, mar thoradh air sin, an 11 Iúil 2011 rinne BIIS ráthaíocht an Stáit a ghlao. An dáta sin, bhí fiachas de EUR 15 121 838,33 ag Siremar dá bhrí sin i dtreo an Stáit. Áirítear leis sin príomhshuim na n-iasachtaí faoi seach agus ús gan íoc a bhí dlite don bhanc.

(64) D’údaraigh an Chúirt Féimheachta go ndéanfaí an Aireacht Geilleagair a chuimsiú i measc chreidiúnaithe tosaíochta “prededucibili” Tirrenia agus Siremar. De réir údaráis na hIodáile, mheas an Coimisinéir Urghnách a raibh bainistíocht na cuideachta ar a iontaoibh aige ag an am go bhféadfadh Siremar an maoiniú a aisíoc faoin 28 Lúnasa 2011, ag tarraingt ó fháltais phríobháidiú beartaithe bhrainsí gnó Tirrenia agus Siremar.

(65) An 25 Iúil 2011, síníodh an conradh chun brainse gnó Tirrenia a dhíol le CIN. Cuireadh moill áfach ar aistriú na sócmhainní agus dá bharr sin ar an íocaíocht freisin, i ngeall den chuid is mó ar dheacrachtaí chun na húdaraithe cumaisc ba ghá a fháil (ón gCoimisiún ar dtús, ansin ó údarás iomaíochta na hIodáile, “Autorità Garante della Concorrenza e del Mercato” (“AGCM”). D’fhormheas AGCM idirbheart Tirrenia – CIN faoi dheireadh an 21 Meitheamh 2012, agus cuireadh an díolachán i gcrích an 19 Iúil 2012. An 20 Deireadh Fómhair 2011, síníodh an conradh chun brainse gnó de chuid Siremar a dhíol le CdI. Cuireadh moill áfach ar aistriú na sócmhainní sin freisin, go dtí an 1 Lúnasa 2012 sa chás sin (féach aithrisí (93) go (95)). An 18 Meán Fómhair 2012, d’aisíoc Siremar a fhiachas leis an Stát, lena n-áirítear ús, do mhéid iomlán EUR 15 511 529,35.

2.3.3. Príobháidiú Siremar, an fhrithráthaíocht, agus an méadú ar chaipiteal CdI

(66) An 23 Nollaig 2009, d’fhoilsigh Fintecna an chéad ghlao ar thairiscintí chun scairchaipiteal iomlán Tirrenia a dhíol, lena n-áirítear a fhochuideachta Siremar. An 19 Feabhra 2010, bhí 16 léiriú spéise faighte ó 19 eintiteas. An 4 Lúnasa 2010, tar éis teipeadh ar na caibidlíochtaí leis an t-aon tairgeoir amháin a chuir tairiscint ceangailteach isteach, dhearbhaigh Fintecna go raibh clabhsúr leis an nós imeachta. Dar leis an Iodáil, gur theip ar na caibidlíochtaí i ngeall ar imní a bhain le gnéithe airgeadais na tairisceana.

(67) Tar éis don chéad iarracht ar phríobháidiú teipeadh, scaoileadh Tirrenia agus Siremar, a raibh fíor-dheacrachtaí airgeadais acu, araon isteach sa nós imeachta dócmhainneachta comhchoiteann dá bhforáiltear faoi dhlí na hIodáile le haghaidh cuideachtaí móra, an nós imeachta riaracháin urghnách mar a tugadh air “amministrazione straordinaria” agus dearbhaíodh go gairid ina dhiaidh sin go raibh an dá chuideachta dócmhainneach. Níos sonraithe fós, scaoileadh Siremar isteach sa nós imeachta riaracháin urghnách an 17 Meán Fómhair 2010. An 5 Deireadh Fómhair 2010, thug Cúirt na Róimhe breithiúnas Uimh. 381/2010 faoinar dhearbhaigh sí go raibh Siremar dócmhainneach.

2.3.3.1. Na rialacha maidir leis an nós imeachta riaracháin urghnách

(68) Murab ionann agus an gnáth-nós imeachta féimheachta, arb é is príomhaidhm dó an chuideachta dhócmhainneach a leachtú d’fhonn éilimh na gcreidiúnaithe a chomhlíonadh, is nós imeachta dócmhainneachta sonrach é an nós imeachta riaracháin urghnách, a leagadh síos le Dlí Foraithne Uimh. 270 an 8 Iúil 1999 (“Dlí Foraithne 270/1999”), le haghaidh cuideachtaí móra, arb é is aidhm dó na sócmhainní a chosaint agus leanúnachas an ghnó a áirithiú.

(69) Faoin nós imeachta sin, aistrítear bainistíocht na cuideachta dócmhainne chuig Coimisinéir Urghnách arna cheapadh ag an Aireacht fhreagrach. Molann an Coimisinéir Urghnách plean téarnaimh an ghnó i gceist, trína athstruchtúrú nó trína chuid sócmhainní a dhíol. Tá an plean faoi réir údarú roimhe sin ón Aireacht fhreagrach, agus tuairim Bhord Maoirseachta á breithniú ag an am céanna (ar saineolaithe iad a chuid comhaltaí arna gceapadh ag an Aireacht).

(70) Le Dlí Foraithne Uimh. 347 an 23 Nollaig 2003 lena leagtar síos bearta práinneacha chun cuideachtaí móra dócmhainneacha a athstruchtúrú (“Dlí Foraithne 347/2003”), arna thiontú le leasuithe i nDlí Uimh. 39 an 18 Feabhra 2004 (“dlí Marzano”), rialaítear an nós imeachta riaracháin urghnách is infheidhme maidir le cuideachtaí móra dócmhainneacha a bheartaíonn dul faoin nós imeachta athstruchtúraithe sin. Caithfidh na cuideachtaí sin critéir áirithe a chomhlíonadh ar bhonn carnach maidir leis an líon fostaithe sa bhliain roimhe sin agus maidir leis an leibhéal féichiúnais.

(71) Ceanglaítear leis an nós imeachta go gcuirfeadh an chuideachta dhócmhainneach iarratas chuig Aire um Fhorbairt Eacnamaíoch na hIodáile agus achainí chuig an gCúirt féimheachta inniúil. Cinneann an Aireacht ansin ar an gcuideachta dhócmhainneach a scaoileadh isteach sa nós imeachta agus ceapann sí an Coimisinéir Urghnách faoi mhaoirseacht an Bhoird Maoirseachta, agus deimhníonn an Chúirt féimheachta staid dócmhainneachta na cuideachta.

(72) Laistigh de 180 lá óna cheapachán, ní mór don Choimisinéir Urghnách plean athstruchtúraithe a chur faoi bhráid na hAireachta. Ní spreagtar an gnáth-nós imeachta féimheachta ach amháin i gcás nach bhformheasann an Aireacht plean athstruchtúraithe den sórt sin agus i gcás nach bhfuil an nós imeachta malartach chun sócmhainní a dhíol inmharthana.

(73) Le hAirteagal 4 (4-quater) de Dhlí Foraithne Uimh. 134 an 28 Lúnasa 2008 (“Dlí Foraithne 134/2008”), tiontaíodh i nDlí Uimh. 166 an 27 Deireadh Fómhair 2008, maidir le bearta práinneacha chun cuideachtaí móra dócmhainneacha a athstruchtúrú “Disposizioni urgenti in materia di ristrutturazione di grandi imprese in crisi”, tugadh isteach roinnt leasuithe ar an dlí Marzano. Tá na leasuithe sin infheidhme maidir le cuideachtaí a sholáthraíonn seirbhísí poiblí riachtanacha, agus baineann siad inter alia leis an bhféidearthacht don Choimisinéir Urghnách ceannaitheoir a shainaithint ar shócmhainní na cuideachta atá dócmhainneach trí nós imeachta caibidlíochta le páirtithe lena ráthaítear leanúnachas na seirbhíse poiblí go meántéarmach agus idirghabháil thapa. Sonraítear i nDlí Foraithne 134/2008 nach féidir leis an bpraghas díola a bheith níos ísle ná margadhluach na sócmhainní arna leagan síos ag saineolaí neamhspleách arna cheapadh ag foraithne Aireachta.

(74) Tugadh isteach freisin le Dlí Foraithne 134/2008 an fhéidearthacht chun plean diúscartha sócmhainne a shaothrú láithreach, i gcomparáid leis an gcóras roimhe sin, inar ceanglaíodh go gcuirfeadh an chuideachta plean athstruchtúraithe isteach chuig an Aireacht ar dtús. Ar deireadh, leagtar síos i nDlí Foraithne 134/2008, i gcás nach féidir plean diúscartha sócmhainní ná plean athstruchtúraithe a chur chun feidhme ná nach féidir leis an Aireacht é a fhormheas, go rachaidh an chuideachta faoin ngnáth-nós imeachta féimheachta sa chás sin.

2.3.3.2. An nós imeachta díolacháin

(75) An 4 Deireadh Fómhair 2010, foilsíodh an glao ar thairiscintí chun brainse gnó de chuid Siremar a dhíol (33) arna chuachadh leis gCoinbhinsiún nua 12 bhliain. Ba é aidhm an ghlao sin a sheiceáil cibé an raibh nó nach raibh aon eintiteas féideartha náisiúnta nó idirnáisiúnta ann a mbeadh suim acu brainse gnó de chuid Siremar a fháil, eintiteas a bheadh in ann leanúnachas na seirbhísí iompair a ráthú. Foilsíodh é ar shuíomh gréasáin Siremar, i gcúpla nuachtán (34) agus ar shuíomhanna gréasáin speisialaithe roghnaithe (35). Ba é an 20 Deireadh Fómhair 2010 an sprioc-am chun léirithe spéise a chur isteach maidir le brainse gnó de chuid Siremar a cheannach.

(76) Ar dhul in éag an sprioc-ama, bhí cúig léiriú spéise curtha isteach ag sé pháirtí (dhá pháirtí le chéile) le bheith rannpháirteach sa tairiscint maidir le Siremar. Léirigh gach ceann de na páirtithe sin gur chomhlíon siad an ceanglas a leagtar amach san fhógra tairisceana. Dá bhrí sin, thug an Coimisinéir Urghnách cuireadh dóibh seiceáil ghrinn díchill chuí a dhéanamh ar bhrainse gnó Siremar. Ceadaíodh rochtain ar an doiciméadacht ábhartha ar choinníoll gur shínigh na páirtithe leasmhara comhaontuithe rúndachta.

(77) Shocraigh ceann de na sé pháirtí gan páirt a ghlacadh sa chéim díchill chuí (36). Le linn na céime sin, fuair na cúig pháirtí a bhí fágtha (dhá cheann a bhí i mbun comhthairisceana) rochtain ar na seomraí sonraí fíorúla ina raibh siad seo a leanas: (a) faisnéis theicniúil, dhlíthiúil agus airgeadais mhionsonraithe maidir leis an mbrainse gnó a cuireadh ar an margadh le díol; (b) plean gnó bhrainse gnó Siremar, arna ullmhú ag an gCoimisinéir Urghnách; (c) tuarascáil an díoltóra maidir le dícheall cuí agus clár comhardaithe na cuideachta ar an dáta ar ligeadh isteach sa nós imeachta riaracháin urghnách é; (d) an dréacht-Choinbhinsiún nua 12 bhliain a bhí le síniú idir an tairgeoir rathúil agus an Stát; (e) faisnéis bhreise a bhí riachtanach ionas go bhféadfadh ceannaitheoirí ionchasacha luacháil cheart a dhéanamh ar chuspóir an díolacháin.

(78) Trí Fhoraithne Aireachta an 4 Feabhra 2011, cheap an tAire um Fhorbairt Eacnamaíoch Banca Profilo S.p.A. mar an saineolaí neamhspleách a mbeadh sé de chúram air luacháil a dhéanamh ar bhrainsí gnó Tirrenia agus Siremar faoi Airteagal 4(4-quater) de Dhlí Foraithne 347/2003. An 8 Márta 2011, mheas Banca Profilo S.p.A. go raibh luach bhrainse gnó de chuid Siremar cothrom le EUR 55 milliún. Uaslódáladh an fhaisnéis sin chuig an seomra sonraí le haghaidh na dtairgeoirí ionchasacha uile roimh dhul in éag an sprioc-ama chun na tairiscintí ceangailteacha a chur isteach.

(79) An 15 Márta 2011, ar dhul in éag an sprioc-ama tosaigh chun na tairiscintí ceangailteacha a chur isteach, thug Coimisinéir Urghnách Siremar ar aird nach raibh aon tairiscint faighte aige a bhí comhsheasmhach le forálacha rialacháin na tairisceana. Athosclaíodh an nós imeachta dá bhrí sin, agus sprioc-am nua an 5 Aibreán 2011 ag gabháil leis. Ar an dáta sin, d’eisigh CdI tairiscint EUR 60,1 milliún, agus d’iarr Ustica Lines go ndéanfaí an sprioc-am a fhadú, chun an maoiniú riachtanach a fháil lena thairiscint féin a eisiúint. D’uaslódáil an Coimisinéir Urghnách tairiscint CdI chuig an seomra sonraí agus thug cuireadh do na rannpháirtithe eile feabhas a chur air faoin 23 Bealtaine 2011. Fuarthas na tairiscintí seo a leanas faoin dáta sin: (a) Tairiscint EUR 69 milliún ó CdI, a raibh EUR 20 milliún de le híoc láithreach agus cuireadh an chuid eile de siar thar 10 mbliana (le 1,5 % ús); (b) Tairiscint EUR 55,1 milliún ó SNS, a raibh EUR 30,1 milliún de le híoc láithreach agus cuireadh an chuid eile siar thar 8 mbliana (le 1,5 % ús).

(80) Bunaíodh CdI chun tairiscint a dhéanamh sa nós imeachta de chuid Mediterranea Holding di Navigazione S.p.A. (“Mediterranea”), Davimar Eolia Navigazione S.r.l. (“Davimar”), Navigazione Generale Italiana S.p.A (37). (“NGI”), Lauro.it S.p.A., Isolemar S.r.l. and Riccardo Sanges & C. S.r.l (38). Bhí cóimheas cothromais de 60 % ag Mediterranea in CdI (39). Bhí na scairshealbhóirí eile a raibh an 40 % eile de chothromas CdI acu faoi úinéireacht phríobháideach. Bhí Mediterranea rannpháirteach sa nós imeachta a bhain leis an gcéad iarracht a rinne Tirrenia ar phríobháidiú (féach aithris (66)) agus ba le Réigiún na Sicile é (“An tSicil”) (43,02 %), le Lauro.it S.p.A. (34,36 %), le Isolemar S.r.l. (14,61 %) agus le Acies S.r.l. (8,11 %).

(81) Bunaíodh SNS chun tairiscint a dhéanamh i nós imeachta Ustica Lines S.p.A (40). agus Caronte & Tourist S.p.A (41) (sciar 50 % an ceann).

(82) An 26 Iúil 2011, tar éis tuilleadh iarrataí ar fhaisnéis chuig an dá thairgeoir, agus sprioc-am den 18 Iúil 2011, thug an comhairleoir airgeadais sa nós imeachta na barúlacha seo a leanas: (a) Bhí tairiscint CdI níos airde i dtéarmaí absalóideacha ná tairiscint SNS, bhí próifíl riosca SNS níos ísle áfach ná próifíl CdI; (b) bhí an chuid den phraghas díola a thairg SNS a íoc láithreach, i.e. EUR 30,1 milliún, ráthaithe go hiomlán, ach ní raibh an chuid den phraghas díola a thairg CdI, i.e. EUR 20 milliún, ach ráthaithe i bpáirt; (c) Bhí méadú caipitil EUR 25 mhilliún formheasta agus curtha chun feidhme ag SNS cheana féin, i gcomparáid leis an méadú caipitil EUR 12 mhilliún a bhí formheasta ag CdI ach nach raibh ach cuid de curtha chun feidhme aige.

(83) An 3 Lúnasa 2011, d’eisigh an tSicil frithráthaíocht neamh-choinníollach agus neamh-inchúlghairthe ar Unicredit, gan é in aghaidh aon luach saothair, ar EUR 40 milliún. Tugtar ar aird san fhrithráthaíocht sin go raibh coinníoll curtha ag Unicredit ar dheonú ráthaíochta chuig CdI le haghaidh EUR 39 milliún ar dheonú frithráthaíochta ar EUR 40 milliún ón tSicil.

(84) An 5 Lúnasa 2011, chuir CdI litir shóláis ar aghaidh chuig an gCoimisinéir Urghnách, arna heisiúint ag Unicredit an lá céanna, faoinar gheall an banc go ráthódh sé tráthchodanna iarchurtha an phraghais díola a thairg CdI suas go dtí EUR 39 milliún (42). Leagtar amach go mionsonraithe i litir shóláis Unicredit go raibh an ráthaíocht coinníollach ar: 1) conradh díolacháin bhrainse gnó de chuid Siremar a shíniú roimh an sprioc-am an 31 Nollaig 2011, agus 2) fíorú chumhachtaí Chuntasóir Ginearálta na Sicile chun an fhrithráthaíocht a eisiúint.

(85) Dheimhnigh an comhairleoir airgeadais agus sainchomhairleoirí eile a raibh baint acu leis an nós imeachta gur chuir CdI na doiciméid isteach tar éis an sprioc-ama an 18 Iúil 2011 chun soiléirithe breise agus fianaise dhoiciméadach a chur isteach agus nárbh fhéidir dá bhrí sin iad a chur san áireamh. Dá dheasca sin, an 29 Lúnasa 2011, d’fhormheas an Bord Maoirseachta do Siremar in EA go ndámhfaí an brainse gnó ar SNS agus an 1 Meán Fómhair 2011, d’iarr an Coimisinéir Urghnách ar an Aireacht fhreagrach an dámhachtain sin a údarú.

(86) An 2, 6 agus 7 Meán Fómhair 2011 sheol an tSicil litreacha chuig an Aireacht chéanna, ag cur béime gur thairg CdI an praghas ab airde agus go raibh sé faoi pháirt-úinéireacht na Sicile, rud ba cheart a mheas mar ráthaíocht leordhóthanach maidir lena chobhsaíocht airgeadais. Sheol an tSicil na nithe seo a leanas díreach chuig an Aireacht freisin: Litir shóláis Unicredit, a frithráthaíocht féin, agus comhairle dlí ag tabhairt fianaise maidir le cumhachtaí an Chuntasóra Ghinearálta chun an fhrithráthaíocht sin a eisiúint. An 8 Meán Fómhair 2011, d’iarr an Aireacht ar an gCoimisinéir Urghnách faisnéis agus soiléirithe breise a sholáthar maidir leis an méid a chuir CdI faoina bhráid, gan dochar don mhoill a bhain le cur isteach na ndoiciméad lenar bhain. An 22 Meán Fómhair 2011, chuir an comhairleoir airgeadais in iúl don Choimisinéir Urghnách, d’ainneoin nár thug CdI aon urraim do na sprioc-amanna nós imeachta, gur laghdaigh an doiciméadacht nua próifíl riosca CdI go mór, rud a chiallaigh nach bhféadfaí a mheas níos mó go raibh níos mó buntáiste ag baint le luach reatha thairiscint SNS i gcomparáid le tairiscint CdI.

(87) An 26 Meán Fómhair 2011, d’fhiosraigh an Aireacht le Presidenza del Consiglio maidir le cibé an bhféadfadh frithráthaíocht na Sicile maidir le hoibleagáidí airgeadais CdI aon ábhar imní a ardú maidir leis an Státchabhair. Dheimhnigh Presidenza del Consiglio, toisc go raibh coinníollacha curtha ag Unicredit lena chinneadh maidir le ráthaíocht a sholáthar ar fhrithráthaíocht de chuid na Sicile, go gcaithfí an fhrithráthaíocht a mheasúnú faoin bhFógra ón gCoimisiún maidir le hiarratas Airteagail 87 agus 88 den Chonradh ar Fheidhmiú an Aontais Eorpaigh ar Státchabhair i bhfoirm ráthaíochtaí (“an Fógra maidir le Ráthaíochtaí”) (43).

(88) An 27 Meán Fómhair 2011, d’iarr an Coimisinéir Urghnách údarú ón Aireacht chun céim bhreise den nós imeachta a sheoladh. Tar éis údarú den sórt sin a fháil, an 29 Meán Fómhair 2011 thug an comhairleoir airgeadais cuireadh do CdI agus SNS tairiscintí ceangailteacha nua agus feabhsaithe a chur isteach faoin 13 Deireadh Fómhair 2011.

(89) Chuir CdI tairiscint nua fheabhsaithe isteach, agus í leagtha amach mar a leanas: (a) Praghas díola EUR 69,15 milliún, EUR 34,65 mhilliún le híoc láithreach agus an chuid eile curtha siar (EUR 13,8 milliún ag deireadh na tríú bliana, EUR 10,35 mhilliún ag deireadh na séú bliana, EUR 10,35 mhilliún ag deireadh na hochtú bliana, le 1,5 % ús); (b) Mar ráthaíocht den phraghas díola: litir shóláis an 12 Deireadh Fómhair 2011 ó Unicredit (gealltanas chun méid na n-íocaíochtaí iarchurtha den phraghas nua díola arna thairiscint ag CdI a ráthú, i.e. EUR 34,5 mhilliún); fíordheimhniú ó nótaire maidir le rún na scairshealbhóirí caipiteal a mhéadú suas go dtí EUR 21,48 milliún (féach roinn 2.3.3.4); dhá litir ó MPS Capital Services, ag gealladh an chéad tráthchuid den phraghas díola a mhaoiniú (suas le EUR 20 milliún) agus an ráthaíocht EUR 5 mhilliún roimhe sin ar an tairiscint an 23 Bealtaine 2011 a fhadú.

(90) Dheimhnigh SNS an tairiscint a chuir sé isteach an 23 Bealtaine 2011.

(91) An 13 Deireadh Fómhair 2011, thug an riarachán urghnách agus a chomhairleoirí ar aird go raibh an tairiscint a rinne CdI comhsheasmhach le luach an bhrainse gnó arna mheas ag Banca Profilo agus go raibh níos mó buntáiste airgid ag baint leis ná an tairiscint a rinne SNS. Thairis sin, chomhlíon an plean gnó a bhí i gceangal le tairiscint CdI na ceanglais agus bhí fianaise leordhóthanach ann chun a chruthú go bhféadfadh CDI leanúnachas na seirbhíse poiblí muirí a áirithiú. Dá bhrí sin, d’iarr an Coimisinéir Urghnách ar an Aireacht an tairiscint a dhámhachtain do CdI.

(92) An 14 Deireadh Fómhair 2011, thug an Bord Maoirseachta a thuairim fhabhrach agus d’údaraigh an Aireacht dámhadh na tairisceana do CdI.

(93) An 20 Deireadh Fómhair 2011, shínigh Coimisinéir Urghnách Siremar agus CdI an conradh chun brainse gnó Siremar a dhíol. An 22 Samhain 2011, áfach, rinne SNS achomharc ar chinneadh an Choimisinéara Urghnách an brainse gnó a dhámhachtain do CdI os comhair Tribunale Amministrativo Regionale Lazio (“TAR”).

(94) An 7 Meitheamh 2012, rialaigh TAR de chuid Lazio gur cuimsíodh Státchabhair leis an bhfrithráthaíocht a thug an tSicil do Unicredit le haghaidh cuid den phraghas díola a thairg CdI, gan beann ar cibé ar cuireadh i gcrích é nó ar tarraingíodh siar é sa deireadh thiar (“cinneadh 5172/2012”). Dhearbhaigh TAR go raibh nós imeachta díolacháin bhrainse gnó de chuid Siremar ar neamhní i bpáirt (44).

(95) Rinne Mediterranea achomharc ar an gcinneadh sin ag an Consiglio di Stato (“CdS”). Trí ordú eatramhach an 18 Iúil 2012, chuir sé sin cur i gcrích chinneadh 5172/2012 ar fionraí (gan rialú ar shubstaint an achomhairc). Dá bhrí sin, an 30 Iúil 2012, shínigh CdI an Coinbhinsiún nua chun an tseirbhís phoiblí a oibriú, agus an 1 Lúnasa 2012, d’aistrigh an Coimisinéir Urghnách brainse gnó de chuid Siremar chuig CdI.

(96) An 7 Feabhra 2014, rialaigh CdS ar shubstaint an achomhairc arna thaisceadh ag Mediterranea agus tháinig sé ar an gconclúid nár tugadh urraim san fhrithráthaíocht a sholáthair an tSicil do na prionsabail maidir le trédhearcacht agus neamh-idirdhealú a leagtar síos sa reachtaíocht náisiúnta (“cinneadh 592/14”). Ina chinneadh, rialaigh CdS gur chuir an fhrithráthaíocht éifeachtacht iomlán an phrionsabail maidir le neamh-idirdhealú idir an dá rannpháirtí sa tairiscint i mbaol agus dhearbhaigh sé, dá bhrí sin, nós imeachta díolacháin bhrainse gnó de chuid Siremar ar neamhní i bpáirt (trí ghníomh dhámhadh na tairisceana chuig CdI a neamhniú). Go háirithe, bhí an ráthaíocht a thug Unicredit coinníollach de facto ar an tSicil an fhrithráthaíocht a eisiúint, fiú mura luaigh Unicredit é sin (féach roinn 2.3.3.5).

(97) Ní dhearnadh an conradh díolacháin a shínigh CdI le Stát na hIodáile tar éis na tairisceana a chur ar neamhní de bharr an bhreithiúnais a thug CdS. Go deimhin, ní dhearna CdS ach an dámhadh a chur ar neamhní, toisc gur ghníomh riaracháin a bhí ann, ach níor chuir sé an conradh díolacháin ná an Coinbhinsiún nua ar neamhní, ar chonarthaí dlí sibhialta iad. Dá bhrí sin, lean CdI ag oibriú na seirbhíse poiblí mar a leagtar síos sa Choinbhinsiún nua (45).

(98) An 9 Feabhra 2015, ar iarraidh ó údaráis na hIodáile agus SNS, rialaigh TAR Lazio maidir leis an léirmhíniú a thug CdS ar a chinneadh roimhe sin ó mhí an Mheithimh 2012 agus ar a chinneadh ó mhí Feabhra 2014 (“cinneadh 2351/15”). Ina chinneadh, rialaigh TAR Lazio gur ghá an chéim chríochnaitheach de nós imeachta díolacháin Siremar a athsheoladh ón 29 Meán Fómhair 2011 (46). Dheimhnigh TAR Lazio gur cheart CdI a eisiamh ón gcéim nua sin den nós imeachta. Rialaigh TAR Lazio freisin gurbh éigean don Aireacht Gheilleagair na bearta ba ghá a dhéanamh chun go mbeifí in ann an nós imeachta a athsheoladh laistigh de 120 lá ó dháta an bhreithiúnais.

(99) D’fhonn breithiúnas TAR Lazio a chur chun feidhme, rinne Siremar in EA: — tairiscint CdI a eisiamh ón nós imeachta; — d’fhíoraigh sé le SNS gurbh ann i gcónaí dá thairiscint an 23 Bealtaine 2011 de EUR 55,1 milliún (arna dheimhniú ag SNS an 19 Eanáir 2016); — sheiceáil sé gur chomhlíon tairiscint SNS na ceanglais ba ghá i dtéarmaí soláthair seirbhísí poiblí agus an reachtaíocht is infheidhme; — d’fhíoraigh sé luach na sócmhainní trí thuarascáil nua a coimisiúnaíodh do Ecorys (an “dara Tuarascáil Ecorys”), inar tugadh meastachán ar luach EUR 34,4-39,9 milliún (féach aithris (122)); — chealaigh sé conradh díolacháin an bhrainse gnó le CdI agus d’aistrigh chuig SNS fiachas EUR 37,1 milliún, a bhí íoctha cheana féin ag CdI (47); — tar éis údarú na hAireachta a fháil an 6 Aibreán 2016, dhámh an brainse gnó do SNS an 11 Aibreán 2016.

(100) An dáta céanna, shínigh SNS agus an Aireacht Iompair an coinbhinsiún nua.

2.3.3.3. An conradh díolacháin le SNS

(101) Sainítear sa chonradh díolacháin idir Siremar in EA agus SNS brainse gnó de chuid Siremar arna aistriú mar bhrainse na cuideachta atá tiomanta do sholáthar seirbhísí iompair muirí faoi na hoibleagáidí seirbhíse poiblí leanúnaí (48). Go háirithe, leagtar amach go mionsonraithe in Airteagal 4 go bhfuil sócmhainní an bhrainse gnó liostaithe in iarscríbhinn, agus go gcumhdaítear leo (49) na sócmhainní doláimhsithe (50) agus inláimhsithe uile a d’úsáid an chuideachta chun a cuid oibleagáidí seirbhíse poiblí a chomhlíonadh.

(102) Faoi Airteagal 5 den chonradh díolacháin, tá an praghas díola EUR 55,1 milliún iníoctha mar a leanas: (a) EUR 37,1 milliún amhail ó shíniú an chonartha díolacháin (tríd an oibleagáid chun aisíocaíocht a dhéanamh le CdI a aistriú); (b) Cuireadh an chuid eile siar mar a leanas, le hús 1,5 %: EUR 9 milliún, tar éis 72 mhí; EUR 9 milliún, tar éis 96 mhí.

(103) Leagtar síos in Airteagal 7(6)(d) den chonradh díolacháin go bhfuil an ceannaitheoir in ann, i gcomhréir le hAirteagal 4, mír 4-quarter de Dhlí Foraithne 347/2003, an leanúnachas seirbhíse a ráthú go meántéarmach.

(104) Leagtar amach go mionsonraithe in Airteagal 7(9) den chonradh díolacháin go ndéanfaidh an ceannaitheoir tairiscintí nua poist ar an bpearsanra riaracháin agus foirne uile atá tógtha suas le feidhmiú na n-oibleagáidí seirbhíse poiblí, ag cur na gcáilíochtaí a fuarthas agus/nó coibhéis na dtuairiscí poist san áireamh, chomh maith le comhaontuithe féideartha leis na ceardchumainn. Leagtar amach go mionsonraithe freisin san airteagal, arna cheangal le hAirteagal 63(2) de Dhlí Foraithne 270/1999, nach mór don cheannaitheoir staonadh ó aon dífhostú neamhidirdhealaitheach ar feadh tréimhse 2 bhliain (an “coinníoll maidir le lucht saothair”). Faoi Airteagail 7(11) agus 7(12) den chonradh díolacháin, tá oibleagáid ar an gceannaitheoir an díoltóir a chur ar an eolas go tráthrialta maidir le comhlíonadh na n-oibleagáidí sin, agus íocfar pionóis shuntasacha i gcás sáruithe.

(105) Leagtar amach go mionsonraithe in Airteagal 8(12) den chonradh díolacháin nach mbeidh, i gcomhréir le hAirteagal 63(5) de Dhlí Foraithne 270/1999, an t-úinéir nua dlite chun aon cheann de na fiachais arna dtabhú ag Siremar roimh aistriú an bhrainse gnó a aisíoc.

2.3.3.4. Méadú ar an gcaipiteal

(106) An 13 Deireadh Fómhair 2011, bhí scairshealbhóirí CdI tiomanta dá chaipiteal a mhéadú suas go dtí EUR 21 480 236. An 3 Feabhra 2012, rinne Mediterranea, an scairshealbhóir is mó le breis is 60 % de scaireanna CdI, méadú ar an gcaipiteal é féin, agus dá bharr sin ní raibh an tSicil ar an scairshealbhóir ba mhó níos mó, agus laghdaíodh a sciar go dtí thart ar 43 %.

(107) Tháinig méadú ar chaipiteal CdI fad is a bhí an tSicil ar an scairshealbhóir ba mhó de chuid Mediterranea, a bhí (agus atá) ar an scairshealbhóir is mó de chuid CdI dá dhroim sin. Ba é cuspóir an mhéadaithe caipitil brainse gnó de chuid Siremar a fháil agus an coinbhinsiún nua a oibriú.

2.3.3.5. An fhrithráthaíocht

(108) Fad is a bhí an príobháidiú ag tarlú, d’eisigh an tSicil frithráthaíocht i bhfabhar Unicredit.

(109) Ar dtús, an 3 Lúnasa 2011, mar a thugtar tuairisc air in aithris (83), d’eisigh an tSicil frithráthaíocht i bhfabhar Unicredit, a thug deis dó sin an chéad litir shóláis a eisiúint 2 lá ina dhiaidh sin ag gealladh go ndéanfaí tráthchodanna iarchurtha an phraghais díola arna thairiscint ag CdI a ráthú (i.e., EUR 39 milliún). Bhí coinníoll sainráite sa litir sin maidir le bailíocht a ráthaíochta le bailíocht na frithráthaíochta a thug an tSicil.

(110) Ina dhiaidh sin, an 7 Deireadh Fómhair 2011, i gcéim níos déanaí den nós imeachta, dheimhnigh an tSicil go raibh sí ar fáil chun frithráthú a dhéanamh ar íocaíochtaí iarchurtha an phraghais nua díola suas go dtí méid EUR 34,6 milliún. An 12 Deireadh Fómhair 2011, mhodhnaigh an tSicil an fhrithráthaíocht an 3 Lúnasa 2011, ag ráthú íocaíochtaí suas le EUR 36 mhilliún. An lá céanna, d’eisigh Unicredit an dara litir shóláis a bhí áirithe sa tairiscint rathúil a rinne CdI ar a dtugtar tuairisc in aithris (89), gan a lua gurbh ann fós don fhrithráthaíocht a thug an tSicil, arna leasú.

(111) An 20 Samhain 2011, cuireadh frithráthaíocht a thug gach ceann de scairshealbhóirí CdI in ionad frithráthaíocht na Sicile. An 31 Eanáir 2012, sheol an tSicil litir chuig Siremar in EA ag maíomh gur cheart frithráthaíocht an 12 Deireadh Fómhair 2011 a bhreithniú mar cheann aisghairthe. An 3 Feabhra 2012, d’eisigh Unicreidt nóta inar deimhníodh nach raibh a ráthaíocht maidir le tráthchodanna iarchurtha an phraghais díola coinníollach ar fhrithráthaíocht ón tSicil.

2.3.3.6. Staidéar Banca Profilo

(112) Mar a thuairiscítear thuas (féach aithris (78)), cheap an tAire um Fhorbairt Eacnamaíoch Banca Profilo mar an saineolaí neamhspleách a raibh sé de chúram air luacháil a dhéanamh ar bhrainse gnó de chuid Siremar faoi Airteagal 4(4-quater) de dhlí Marzano. An 8 Márta 2011, d’eisigh Banco Profilo tuarascáil inar thug sé tuairisc ar na modheolaíochtaí luachála agus na sonraí luachála a d’úsáid sé, inar áiríodh plean gnó Siremar féin don tréimhse 2011-2022. Áiríodh leis an tuarascáil sin raon measta na luachanna le haghaidh brainse gnó Siremar.

(113) Tá luachálacha Banca Profilo bunaithe ar roinnt toimhdí lena n-áirítear, go mór mór, go mbeadh feidhm ag an gconradh nua seirbhíse poiblí go dtí go rachadh sé in éag agus go bhfaigheadh brainse gnó de chuid Siremar dá thoradh sin cúiteamh seirbhíse poiblí de bharr na naisc iompair mhuirí a leagtar síos sa chonradh sin a fheidhmiú. Ina thuarascáil luachála, úsáideann Banca Profilo modhanna an tSreafa Airgid Lascainithe agus an Bhreisluacha Eacnamaíoch mar a phríomh-mhodheolaíochtaí agus na modhanna maidir le hIolraí Margaidh agus Cothromas Margaidh mar mhodheolaíochtaí tánaisteacha chun críche rialaithe.

(114) Faoi mhodheolaíocht an tSreafa Airgid Lascainithe, cuireann Banco Profilo na nithe seo san áireamh: (i) na sreafaí airgid arna nginiúint go dtí dáta éaga an Choinbhinsiúin nua; (ii) luach leachtaithe bhrainse gnó de chuid Siremar ar lá éaga an Choinbhinsiúin nua, bunaithe ar an toimhde go mbeifear in ann leanúint de na hoibríochtaí tar éis an dáta sin. Faoi mhodheolaíocht an Bhreisluacha Eacnamaíoch, déanann Banca Profilo measúnú ar na nithe seo: (i) an luach coigeartaithe de réir na leabhar; (ii) an droch-thoil/dea-thoil; (iii) luach leachtaithe bhrainse gnó de chuid Siremar ar lá éaga an Choinbhinsiúin nua. Tá an measúnú sin ag brath ar shonraí ó phlean tionsclaíoch na cuideachta agus ar ríomhanna Banca Profilo féin.

(115) Maidir leis na modheolaíochtaí tánaisteacha, cuimsíodh iad seo a leanas leo. Tá an anailís ar Iolraí Margaidh bunaithe ar ríomhanna Banca Profilo ag úsáid sonraí Bloomberg le haghaidh naoi gcinn de chuideachtaí iompair muirí ar féidir comparáid a dhéanamh eatarthu. Cuimsítear leis an Modh Cothromais breithmheas ar ghlanluach na sócmhainní arna dtaifeadadh sa chlár comhardaithe ach le roinnt coigeartuithe maidir le sócmhainní agus dliteanais agus luach measta na sócmhainní neamhábhartha á chur leis.

(116) Tháinig Banca Profilo ar an gconclúid go raibh luach bhrainse gnó de chuid Siremar tráth a bhreithmheasa idir thart ar EUR 55 agus 61 milliún. Dá thoradh sin, chaithfí an t-íosphraghas don chuideachta sin a shocrú ag EUR 55 mhilliún.

2.3.3.7. An Chéad Tuarascáil Ecorys agus an Dara Tuarascáil Ecorys

(117) Le linn an imscrúdaithe, chuir an Coimisiún ar iontaoibh Ecorys margadhluach bhrainse gnó Siremar a shuí. Iarradh ar an sainchomhairleoir (i) margadhluach bhrainse gnó de chuid Siremar arna chuachadh leis an gCoinbhinsiún nua a shuí, (ii) margadhluach an bhrainse gnó a shuí gan aon choinníoll a chur i gceangal leis agus (iii) a shuí cibé ar ísligh nó nár ísligh an coinníoll maidir leis an lucht saothair an praghas díola.

(118) Chun luach bhrainse gnó de chuid Siremar arna chuachadh leis an gCoinbhinsiún nua a chinneadh, cuireadh na príomh-mhodheolaíochtaí a d’úsáid Banca Profilo i bhfeidhm freisin i gCéad Tuarascáil Ecorys. Go háirithe, chuir Ecorys na modheolaíochtaí maidir le Sreabhadh Airgid Lascainithe agus Breisluach Eacnamaíoch i bhfeidhm.

(119) Ar dtús, tháinig Ecorys ar an gconclúid, i gcás ina ndíolfaí brainse gnó de chuid Siremar gan aon choinníoll ceangailte leis, agus go háirithe d’uireasa an chonartha nua chun an tseirbhís phoiblí a fheidhmiú, go ndíolfaí an chuideachta ag a luach leachtaithe, (51) i.e. EUR – 0,3 milliún. Thug Ecorys ar aird go bhfuil an luach leachtaithe sin diúltach agus thug sé le fios nach rogha mhalartach inmharthana é leachtú láithreach dá bhrí sin (díolachán na long go bunúsach) le haghaidh oibreora eacnamaíoch de chuid an mhargaidh. Bhunaigh Ecorys an chonclúid sin ar an toimhde nach bhféadfadh brainse gnó de chuid Siremar leanúint dá chuid oibríochtaí go brabúsach gan cúiteamh seirbhíse poiblí. Thug Ecorys tuairisc ar na bealaí seirbhíse poiblí a bhí á bhfeidhmiú ag Tirrenia agus Siremar araon mar “oibríochtaí lena mbaineann caillteanais mhóra agus líon íseal paisinéirí ag freastal orthu agus iad ag brath go hiomlán ar chistiú ó na Coinbhinsiúin”. Thairis sin, bhreithnigh Ecorys “nach leor mar choinníollacha an fhéidearthacht chun cáilíocht na seirbhísí a athrú agus chun tuilleadh spáis a thabhairt chun praghsanna ticéad a shocrú ionas go mbeadh na bealaí sin inmharthana ar bhonn eacnamaíoch ó pheirspictíocht ghnó de”.

(120) Chomh maith leis sin, chun meastóireacht a dhéanamh ar bhrainse gnó de chuid Siremar arna chuachadh leis an gCoinbhinsiún nua, ghlac Ecorys leis nach ndéanfaí an Coinbhinsiún nua a fhadú ar a dháta éaga agus go ndéanfaí leachtú dá bhrí sin ar Siremar (52). Ar an mbonn sin, chinn Ecorys gurbh ionann íosluach margaidh bhrainse gnó de chuid Siremar agus EUR 57 milliún (i.e., 5 % níos mó ná an luacháil a thug Banca Profilo).

(121) An tríú rud, rinne Ecorys comparáid idir foireann bhrainsí gnó Tirrenia agus Siremar araon agus foireann roinnt cuideachtaí farantóireachta inchomparáide agus tháinig ar an gconclúid gur beag idir líon foirne agus struchtúr chostas pearsanra Siremar “agus na gcuideachtaí inchomparáide sin, le tagairt do sciar chostas saothair na n-ioncam iomlán (53) agus an cóimheas costais saothair/foirne” (54). Ar an mbonn sin, tháinig Ecorys ar an gconclúid nach bhfuil aon ghné ann a thaispeánann go raibh aon tionchar suntasach ag an gcoinníoll maidir le lucht saothair ar luach bhrainse gnó Siremar.

(122) Mar a mhínítear in aithris (99), choimisiúnaigh an Iodáil an dara Tuarascáil Ecorys freisin sular thug sé an nós imeachta díolacháin chun críche le SNS, chun a fhíorú gur léirigh an tairiscint athnuaite margadhluach an bhrainse gnó, arna bhronnadh leis an gconradh seirbhíse poiblí, ón 31 Lúnasa 2015. Sa Dara Tuarascáil Ecorys sin, arna heisiúint an 28 Deireadh Fómhair 2015, cuireadh an modh Sreabhadh Airgid Lascainithe i bhfeidhm mar a phríomhuirlis meastóireachta agus an Modh Cothromais chun stóinseacht a gcuid torthaí a sheiceáil. Ba ionann an meastachán nua a thug Ecorys agus EUR 34,4 milliún le modh an tSreafa Airgid Lascainithe, agus glacadh leis go mbeadh an coinbhinsiúin nua i bhfeidhm go dtí an 31 Iúil 2024. I gcás ina ndéanfaí an coinbhinsiún nua a fhadú go dtí an 31 Iúil 2026, bheadh luach measta bhrainse gnó de chuid Siremar cothrom le EUR 35,7 milliún ansin. Shaothraigh an modh Luachála Cothromais meastachán de EUR 39,9 milliún.

(123) Ar deireadh, i dteannta na tuarascála sin rinneadh comparáid idir an dá phlean gnó a d’ullmhaigh SNS: an chéad cheann, ag cumhdach na tréimhse 2011-2022 agus a scríobhadh i mí na Bealtaine 2011, agus an dara ceann, ag cumhdach na tréimhse 2016-2027 agus a scríobhadh i mí Feabhra 2016. Tháinig Ecorys ar an gconclúid nach raibh an dá phlean comhionann ina gcuid toimhdí agus nár áiríodh an leibhéal céanna mionsonraí leo (e.g., níor áiríodh an liosta bealaí agus minicíochtaí sa dara plean gnó). Go háirithe, ba iad seo na príomhdhifríochtaí idir na pleananna: na toimhdí maidir le húsáid an chabhlaigh, maidir le hamúchtaí, ar chostais foirne; agus an úsáid a baineadh as sonraí roimhe sin ó CdI, nach raibh ar fáil sa chéad phlean gnó. D’ullmhaigh Ecorys measúnú aon leathanach amháin freisin inar deimhníodh d’údaráis na hIodáile comhsheasmhacht loighciúil inmheánach dhara plean gnó SNS don tréimhse 2016-2027.

2.3.4. An Coinbhinsiún nua

2.3.4.1. An tairbhí

(124) Ar dtús, ba é CdI an tairgeoir rathúil do bhrainse gnó de chuid Siremar agus shínigh sé an Coinbhinsiún nua le haghaidh oibriú na mbealaí muirí an 30 Iúil 2012. Ansin, an 11 Aibreán 2016, chuaigh SNS in ionad CdI agus thosaigh ag feidhmiú na mbealaí céanna.

2.3.4.2. Na bealaí

(125) Faoin gCoinbhinsiún nua, b’éigean do CdI agus do SNS níos déanaí seirbhísí paisinéirí agus farantóireachta a sholáthar ar 20 bealach cabatáiste roinnte i 5 bheart, le minicíochtaí difriúla agus/nó bealaí difriúla uaireanta idir an ardséasúr agus an séasúr ciúin (55) (féach Table 3). Naisc farantóireachta (measctha) Naisc paisinéirí (mear-longa) Beart Milazzo – Oileáin Aeólacha – Naples C/1: Milazzo – Vulcano – Lipari – Rinella – Panarea – Ginostra – Stromboli – Naples agus ar ais (ar feadh na bliana, dhá nasc in aghaidh na seachtaine) C/2: Milazzo – Vulcano – Lipari – Rinella – Salina agus ar ais (ar feadh na bliana, nasc amháin in aghaidh an lae, gan aon seirbhís ar an Domhnach sa séasúr ciúin) C/3: Milazzo – Vulcano – Lipari – Salina – Panarea – Ginostra – Stromboli agus ar ais (ar feadh na bliana, dhá nasc in aghaidh na seachtaine) C/4: Milazzo – Vulcano – Lipari – Salina – Rinella – Filicudi – Alicudi agus ar ais (ar feadh na bliana, cúig nasc in aghaidh na seachtaine san ardséasúr agus ceithre nasc in aghaidh na seachtaine sa séasúr ciúin) C/6: Lipari –Vulcano – Milazzo agus ar ais (ar feadh na bliana, nasc amháin in aghaidh an lae) ALC/2: Milazzo – Vulcano – Lipari – Rinella – Salina agus ar ais (ar feadh na bliana, nasc amháin ar a laghad in aghaidh an lae) ALC/3: Milazzo – Vulcano – Lipari – Salina – Panarea – Ginostra – Stromboli agus ar ais (ar feadh na bliana, nasc amháin ar a laghad in aghaidh an lae) ALC/4: Milazzo – Vulcano – Lipari – Salina – Rinella – Filicudi – Alicudi agus ar ais (ar feadh na bliana, nasc amháin ar a laghad in aghaidh an lae) ALC/6: Lipari –Vulcano – Milazzo agus ar ais (ar feadh na bliana, nasc amháin in aghaidh an lae) ALC/2 BIS: Lipari – Rinella – Salina – Lipari (ar feadh na bliana, ceithre nasc in aghaidh na seachtaine san ardséasúr, trí cinn in aghaidh na seachtaine agus ceann amháin in aghaidh an lae suas go Salina sa séasúr ciúin) Beart Palermo – Ustica D/1: Palermo – Ustica agus ar ais (ar feadh na bliana, nasc amháin in aghaidh an lae) ALD/1: Ustica – Palermo agus ar ais (ar feadh na bliana, nasc amháin ar a laghad in aghaidh an lae) Beart Trapani – Oileáin Egadi D/2: Trapani – Favignana – Levanzo – Marettimo agus ar ais (ar feadh na bliana, nasc amháin ar a laghad in aghaidh an lae) D/3: Trapani – Favignana – Levanzo – Trapani (ar feadh na bliana, dhá nasc in aghaidh an lae san ardséasúr, 12 in aghaidh na seachtaine agus naisc níos annaimhe ná sin chuig Levanzo sa séasúr ciúin) ALD/2: Trapani – Favignana – Levanzo – Marettimo agus ar ais (ar feadh na bliana, dhá nasc in aghaidh an lae) ALD/3: Trapani – Favignana – Levanzo – Trapani (ar feadh na bliana, nasc amháin ar a laghad in aghaidh an lae) ALD/2 BIS: Marettimo – Levanzo – Favignana – Trapani agus ar ais (ar feadh na bliana, nasc amháin ar a laghad in aghaidh an lae) ALD/3 BIS: Trapani – Favignana – Levanzo – Trapani (ar feadh na bliana, dhá nasc ar a laghad in aghaidh an lae) Beart Trapani – Pantelleria D/4: Trapani – Pantelleria agus ar ais (ar feadh na bliana, nasc amháin in aghaidh an lae san ardséasúr, sé cinn in aghaidh na seachtaine sa séasúr ciúin) Beart Porto Empedocle – Oileáin Pelagie D/5: Porto Empedocle – Linosa – Lampedusa agus ar ais (ar feadh na bliana, sé nasc in aghaidh na seachtaine) Tábla 3 – Bealaí arna n-oibriú ag CdI agus ag SNS níos déanaí faoin gCoinbhinsiún nua

(126) Mionsonraítear in Iarscríbhinn A a ghabhann leis an gCoinbhinsiún nua conas a oibreofar gach ceann de na bealaí i dTábla 3 (e.g. an cineál long, minicíocht shéasúrach). Ina theannta sin, ní bheidh na táillí a ghearrfar ar na húsáideoirí níos mó ná na teorainneacha a leagtar síos le hAirteagal 6 den Choinbhinsiún nua agus atá mionsonraithe san Iarscríbhinn A chéanna.

2.3.4.3. Marthanacht

(127) Tá fad 12 bhliain ag an gCoinbhinsiún nua idir an tSicil agus CdI agus é sin idir an tSicil agus SNS araon. Tháinig an conradh le SNS i bhfeidhm an 12 Aibreán 2016 agus rachaidh sé in éag an 11 Aibreán 2028.

2.3.4.4. Na hoibleagáidí seirbhíse poiblí

(128) Baineann na hoibleagáidí seirbhíse poiblí a forchuireadh le naisc iompair muirí a bheidh le hoibriú (féach aithris (125)), cineál agus acmhainn na soitheach a sannadh do na bealaí muirí faoi seach a oibríodh, infhaighteacht long cúltaca chun leanúnachas seirbhíse a áirithiú, minicíocht na seirbhíse, agus na huastáillí a gearradh ar úsáideoirí na seirbhíse ar gach ceann de na bealaí faoi seach.

2.3.4.5. An cúiteamh

(129) Tá uasteorainn EUR 55 694 895 de réir dlí ag gabháil leis an gcúiteamh bliantúil a gheobhaidh an chuideachta a bhfuil na hoibleagáidí seirbhíse poiblí arna sainiú sa Choinbhinsiún nua curtha ar a hiontaoibh. Cinnfear an méid cúitimh bunaithe ar an modheolaíocht arna leagan síos le Treoir CIPE (féach aithrisí (48) go (58)). Íocadh an cúiteamh leis an dá chuideachta mar a leanas: Cúiteamh a íocadh le CdI Cúiteamh a íocadh le SNS 2012 EUR 23 346 079 (Mí Lúnasa-mí na Nollag) — 2013 EUR 55 694 895 — 2014 EUR 55 694 895 — 2015 EUR 55 694 895 — 2016 EUR 15 397 836 EUR 40 297 059 2017 — EUR 55 694 895 2018 — EUR 55 694 895 2019 — EUR 55 694 895 Tábla 4 – Cúiteamh 2012-2019

(130) Tá foráil in Airteagal 8 den Choinbhinsiún nua le haghaidh athbhreithniú tráthrialta 3 bliana ar raon feidhme na ngníomhaíochtaí fóirdheonaithe, chun a fhíorú nach bhfuil aon éagothroime airgeadais ann. Ina theannta sin, leagtar síos in Airteagal 9 den Choinbhinsiún nua go bhféadfaidh na páirtithe, faoi imthosca an-sonracha d’athruithe struchtúracha gan choinne ar na hioncaim nó na costais, agus in aon chás, tar éis an chéad bhliain de gach tréimhse 3 bliana amháin, go bhféadfaidh siad athbhreithniú den sórt sin a spreagadh níos túisce

2.3.5. An tosaíocht feistithe

(131) In Airteagal 19-ter, mír 21 de Dhlí Foraithne 135/2009 leagadh síos, ionas go ndéanfaí leanúnachas críche leis na hoileáin a ráthú agus i bhfianaise a gcuid oibleagáidí seirbhíse poiblí, go gcoinneodh cuideachtaí iar-Ghrúpa Tirrenia, lena n-áirítear Siremar, an feistiú a leithdháileadh cheana féin agus tosaíocht sa leithdháileadh ar shliotáin nua, i gcomhréir leis an nós imeachta arna leagan síos ag Údaráis Mhuirí na hIodáile arna bhunú le Dlí Uimh. 84 an 28 Eanáir 1994 agus Cód Muirí na hIodáile.

2.3.6. Na bearta a leagtar síos le Dlí 2010

(132) Leagadh síos i nDlí 2010 an fhéidearthacht go mbainfeadh gnóthais iar-Ghrúpa Tirrenia, lena n-áirítear Siremar, úsáid as na hacmhainní airgeadais a gealladh cheana d’uasghrádú agus nuachóiriú an chabhlaigh, (56) chun riachtanais phráinneacha leachtachta a chumhdach. Go háirithe, cuireadh (57) EUR 23 750 000 ar leataobh cheana féin chun na huasghráduithe ar Ghrúpa Tirrenia ina iomláine a íoc, dá bhfuil EUR 7 215 800 á chur ar leataobh le haghaidh Siremar, á tharraingt as dhá shaoráid. Ceanglaíodh ar ghnóthais an iar-Ghrúpa Tirrenia a d’úsáid na cistí sin chun críche leachtachta iad a thabhairt ar ais níos déanaí, ionas go bhféadfaí na huasghráduithe riachtanacha ar na longa a dhéanamh fós. Bhí gá leis na huasghráduithe sin chun caighdeáin idirnáisiúnta sábháilteachta áirithe a chomhlíonadh i ndiaidh Chomhaontú Stócólm 1996 (58).

(133) Ina theannta sin, leagadh síos na nithe seo a leanas freisin i nDlí 2010: (a) Fadaítear na Coinbhinsiúin tosaigh ón 1 Deireadh Fómhair 2010 go dtí deireadh phróisis phríobháidithe Tirrenia agus Siremar (féach freisin aithris (31)); (b) Déantar Airteagal 19-ter de Dhlí Foraithne 135/2009, arna thiontú le modhnuithe isteach i nDlí 2009, a leasú le tabhairt isteach mhír 24-bis. De réir na míre sin, tairbhíonn gach gníomh agus oibríocht oifigiúil de bhun míreanna 1-15 d’Airteagal 19-ter de Dhlí Foraithne 135/2009 ó dhíolúine fioscach. Baineann na míreanna sin le léirscaoileadh na hearnála cabatáiste muirí trí phríobháidiú an ghrúpa Tirrenia; (c) Chun a áirithiú go leanfar den tseirbhís phoiblí agus chun tacaíocht a thabhairt do phróiseas príobháidithe iar-chuideachtaí ghrúpa Tirrenia, féadfaidh na réigiúin ábhartha úsáid a bhaint as acmhainní Fondo Aree Sottoutilizzate (“FAS”) (59) de bhun Threoir CIPE Uimh. 1/2009 an 6 Márta 2009 (60).

2.4. Nós imeachta maidir le sárú Uimh. 2007/4609

(134) Tar éis malartuithe roimhe sin idir seirbhísí an Choimisiúin agus údaráis na hIodáile, an 19 Nollaig 2008, sheol Ard-Stiúrthóir an Choimisiúin atá freagrach as fuinneamh agus iompar iarraidh ar fhaisnéis chuig an Iodáil. Bhain an iarraidh sin i measc nithe eile, le forbhreathnú ar na bealaí seirbhíse poiblí ag an am agus ar an saindualgas seirbhíse poiblí arna shamhlú ag an Iodáil faoi na Coinbhinsiúin nua a moladh. Thairis sin, iarradh ar an Iodáil tuilleadh mionsonraí a sholáthar faoi na pleananna príobháidithe do Ghrúpa Tirrenia.

(135) Ina litir an 28 Aibreán 2009, sholáthair údaráis na hIodáile freagra mionsonraithe: — Ag tabhairt ar aird go raibh gá síneadh a chur leis na Coinbhinsiúin tosaigh go dtí an 31 Nollaig 2009 chun léirscaoileadh na hearnála cabatáiste muirí san Iodáil a bhaint amach trí phríobháidiú Ghrúpa Tirrenia; — Bhí siad ag áitiú go raibh gá leis an gcúiteamh seirbhíse poiblí a deonaíodh do Ghrúpa Tirrenia chun leanúnachas críche a áirithiú leis na hoileáin trí naisc mhuirí nach bhfuil á soláthar ag oibreoirí príobháideacha ar an margadh; — Chuir siad béim mhór gur cuireadh próiseas beacht cuíchóirithe i gcrích ar na bealaí an 10 Márta 2009. Mar chuid den phróiseas sin cuireadh san áireamh na gnéithe ábhartha sóisialta, fostaíochta agus eacnamaíocha, chomh maith leis an ngá naisc riachtanacha a chosaint don leanúnachas críche agus áiríodh mar chuid de comhairliúchán de na sé réigiún lena mbaineann. Mar thoradh ar an gcuíchóiriú sin chuirfí laghdú ar ghlanchostas na seirbhíse poiblí de thart ar EUR 66 mhilliún agus iomarcaíocht thart ar 600 ball den chriú atá fostaithe do Ghrúpa Tirrenia ina iomláine. Mheabhraigh an Iodáil freisin gur chomhlánaigh cuíchóiriú 2009 iarrachtaí a rinneadh roimhe sin (in 2004, 2006 agus 2008) chun na seirbhísí a bhí á n-oibriú ag Grúpa Tirrenia a laghdú; — Ag míniú gurbh iad cuspóirí an chuíchóirithe (i) na naisc a raibh gá leo a choinneáil ar bun chun leanúnachas críche a áirithiú, le hoileáin agus an mórthír agus eatarthu, agus an ceart chun sláinte, staidéir agus soghluaisteachta, (ii) naisc a chuíchóiriú i gcás ina raibh oibreoirí príobháideacha a sholáthraíonn na naisc chéanna le linn na tréimhse ama céanna, le ráthaíochtaí comhchosúla cáilíochta agus leanúnachais, agus (iii) naisc ardséasúir agus ardluais nach n-iompraítear orthu ach amháin daoine a chuíchóiriú; — Forbhreathnú a thabhairt ar na bealaí arna n-oibriú ag cuideachtaí Ghrúpa Tirrenia le linn 2008 agus líon laghdaithe na mbealaí a d’oibreodh cuideachtaí Ghrúpa Tirrenia in 2009. De réir údaráis na hIodáile, bheadh na bealaí sin mar bhunús ag na Coinbhinsiúin nua a bhí le tabhairt i gcrích le húinéirí nua chuideachtaí Ghrúpa Tirrenia.

(136) An 21 Nollaig 2009, sheol Ard-Stiúrthóir an Choimisiúin atá freagrach as fuinneamh agus iompar litir chuig údaráis na hIodáile ag tabhairt na nithe a leanas ar aird inter alia: — In aghaidh an chúlra a bhain leis an ollchóiriú radacach ar earnáil an chabatáiste mhuirí san Iodáil, agus mar gheall ar an tionchar mór sóisialta a d’imreodh an príobháidiú, dá mba rud é go ndéanfaí na tairiscintí ar bhonn conradh simplí seirbhíse poiblí, gurbh inghlactha na cuideachtaí loingseoireachta a bhfuil na conarthaí sin acu a chur chun tairisceana - i bprionsabal agus mar eisceacht - chun comhlíontacht a áirithiú le critéar an neamh-idirdhealaithe idir longúinéirí Comhphobail mar a leagtar síos i Rialachán (CEE) Uimh. 3577/92 ón gComhairle (61) (“an Rialachán Cabatáiste Muirí”). — B’éigean srian a chur ar chúiteamh na seirbhíse poiblí chuig na línte sin ina raibh láithreacht leanúnach oibreoirí eile ar feadh na bliana ar fad teoranta. Chuige sin, iarradh soiléirithe maidir le teip mhargaidh ar bhealaí áirithe arna n-oibriú ag Tirrenia agus Caremar. Leagadh béim sa litir freisin nach bhféadfaí bonn cirt a thabhairt ach amháin do línte intíre (agus ní línte idirnáisiúnta) a áireamh i gconradh seirbhíse poiblí ar bhonn an chuspóra maidir le leanúnachas críche; — Chuaigh conarthaí seirbhíse poiblí ghrúpa Tirrenia in éag an 31 Nollaig 2008 agus d’fhéadfadh an príobháidiú atá beartaithe ag an Iodáil níos faide a ghlacadh ná mar a síleadh. Cuireadh béim dá bhrí sin sa litir ar an bhféidearthacht maidir le litir fógra fhoirmiúil a sheoladh maidir le cur chun feidhme mícheart an Rialacháin Cabatáiste Muirí.

(137) An 22 Eanáir 2010, thug údaráis na hIodáile freagra ar litir seirbhísí an Choimisiúin an 21 Nollaig 2009: — Ag tabhairt ar aird gur chomhaontaigh an Coimisiún i bprionsabal leis an gcur chuige beartaithe chun Grúpa Tirrenia a phríobháidiú in éineacht le conarthaí nua seirbhíse poiblí; — Ag soláthar mínithe ar na bealaí dá raibh roinnt ceisteanna ardaithe ag an gCoimisiún ina leith; — Ag lua go raibh an glao ar léirithe spéise maidir le díolachán Tirrenia (lena n-áirítear Siremar) foilsithe an 23 Nollaig 2009. Thug an Iodáil le fios go raibh sé i gceist aici príobháidiú Ghrúpa Tirrenia ina iomláine a chur i gcrích faoin 30 Meán Fómhair 2010; — Ag iarraidh ar an gCoimisiún a dheimhniú go mba leor na hargóintí a soláthraíodh maidir le teip mhargaidh.

(138) An 29 Eanáir 2010 (62) sheol an Coimisiún litir fógra fhoirmiúil maidir le sárú an Rialacháin Cabatáiste Muirí. Mheabhraigh an Coimisiún sa litir sin go gceanglaítear leis an Rialachán go ndéanfaidh Ballstát conarthaí seirbhíse poiblí a thabhairt i gcrích nó oibleagáidí seirbhíse poiblí a fhorchur, tráth ar bith a dhéanann sé amhlaidh, ar bhonn neamh-idirdhealaitheach i leith longúinéirí uile an Chomhphobail. De réir Airteagal 4(3) den Rialachán Cabatáiste Muirí, féadfaidh feidhm a bheith fós le conarthaí seirbhíse poiblí atá ann cheana suas go dtí dáta éaga an chonartha ábhartha. Thug an Coimisiún dá aire, áfach, gur lean cuideachtaí Ghrúpa Tirrenia de bheith ag oibriú seirbhísí iompair mhuirí tar éis do na conarthaí seirbhíse poiblí faoi seach a bheith dulta in éag (na Coinbhinsiúin tosaigh). Bhí na Coinbhinsiúin sin, go háirithe, le dul in éag ag deireadh 2008 ach d’fhadaigh an Iodáil arís agus arís eile iad. Dá bhrí sin, d’iarr an Coimisiún ar údaráis na hIodáile a gcuid barúlacha a thíolacadh.

(139) An 29 Eanáir 2010, thug Ard-Stiúrthóir an Choimisiúin atá freagrach as fuinneamh agus iompar freagra ar litir údaráis na hIodáile an 22 Eanáir 2010. Thug an tArd-Stiúrthóir le fios gur leormhaith na réasúnuithe a soláthraíodh maidir leis na línte arna n-oibriú ag Tirrenia chun an t-amhras a cuireadh in iúl roimhe sin a bhaint. Ina theannta sin, rud dearfach a thug an tArd-Stiúrthóir ar aird ná, tar éis na hiarrata a rinne sé roimhe sin, go raibh nasc idirnáisiúnta bainte ag an Iodáil as an dréacht-Choinbhinsiún nua le haghaidh Tirrenia. Maidir leis na ceisteanna a ardaíodh i leith bealaí arna n-oibriú ag Caremar, níor measadh go raibh na réasúnuithe leordhóthanach ach amháin le haghaidh roinnt de na bealaí sin. Iarradh dá bhrí sin ar an Iodáil soiléirithe breise a sholáthar maidir le roinnt bealaí de chuid Caremar. Mheabhraigh an tArd-Stiúrthóir nach bhféadann conarthaí seirbhíse poiblí ach bealaí dá bhfuil teip mhargaidh ann a chumhdach. Chuir an tArd-Stiúrthóir i dtábhacht freisin nár bhain a fhreagra ach le comhlíontacht leis an Rialachán Cabatáiste Muirí agus ní le haon saincheist a bhain le Státchabhair.

(140) An 29 Márta 2010, thug údaráis na hIodáile freagra ar litir fógra fhoirmiúil an Choimisiúin an 29 Eanáir 2010: — Ag meabhrú gur chomhaontaigh seirbhísí an Choimisiúin, ina litir an 21 Nollaig 2009 (féach aithris (136)), i bprionsabal le príobháidiú Ghrúpa Tirrenia trí bhíthin chuachadh na gcuideachtaí le conarthaí nua seirbhíse poiblí; — Ag tabhairt ar aird nár spreagadh fadú na gCoinbhinsiún tosaigh ach amháin leis an ngá a bhí ann leanúnachas in oibriú na seirbhíse poiblí muirí a áirithiú go dtí go dtabharfaí na próisis phríobháidithe faoi seach chun críche; — Ag deimhniú go raibh sé mar rún acu an próiseas príobháidithe a dhéanamh faoin 30 Meán Fómhair 2010 ionas go léirscaoilfí earnáil an chabatáiste mhuirí faoin dáta sin; — Ag soláthar achoimre ar an bpróiseas príobháidithe le haghaidh Tirrenia (lena n-áirítear Siremar). Thug an Iodáil le fios go háirithe tar éis fhoilsiú an ghlao ar léirithe spéise, gur chuir 19 eintiteas 16 léiriú spéise isteach an 19 Feabhra 2010. Mar chuid den chéim díchill chuí, osclaíodh seomra sonraí an 22 Márta 2010 agus bheadh sé sin ar oscailt go dtí deireadh mhí na Bealtaine 2010. Ag an am, bhí an Iodáil ag súil go bhféadfaí an conradh díolacháin a shíniú faoi lár mhí Iúil 2010 agus go mbeifí in ann an úinéireacht a aistriú faoi mhí Mheán Fómhair 2010; — Soiléiríodh go nglacfadh 11 pháirtí leasmhara páirt sna chéad chéimeanna eile den nós imeachta tairisceana le haghaidh Toremar. — Cuireadh béim go bhféadfadh an éiginnteacht leanúnach a thiocfadh chun cinn de thoradh leanúint den nós imeachta sáraithe na próisis phríobháidithe a chur i mbaol agus go bhféadfadh sé difear a dhéanamh ar bhealach diúltach do luach na gcuideachtaí arna gcur ar tairiscint; — Thairg comhar iomlán leis an gCoimisiún chun aon amhras atá fágtha a shoiléiriú maidir leis an nós imeachta sáraithe agus le saincheisteanna féideartha maidir le Státchabhair.

(141) An 10 Meán Fómhair 2010, chuir údaráis na hIodáile an Coimisiún ar an eolas le linn cruinniú ad hoc, go raibh an nós imeachta maidir le príobháidiú Tirrenia agus Siremar curtha ar ceal ag an gcéim chríochnaitheach agus, dá dheasca sin, nach gcomhlíonfaí an sprioc-am den 30 Meán Fómhair. Ina theannta sin, thuairiscigh údaráis na hIodáile gur cuireadh moill ar na nósanna imeachta iomaíocha le haghaidh conarthaí Caremar, Saremar, Siremar agus Toremar. Ina dhiaidh sin, le Dlí 2010 fadaíodh na Coinbhinsiúin tosaigh a thuilleadh go dtí gur tugadh próisis phríobháidithe Tirrenia agus Siremar chun críche.

(142) Tar éis na bhforbairtí sin, sheol an Coimisiún litir chomhlántach fógra fhoirmiúil an 24 Samhain 2010. Sa litir sin, rinne an Coimisiún an méid seo a leanas: — Thug sé dá aire gur cuireadh síneadh uathoibríoch, gan aon nós imeachta iomaíoch, le Coinbhinsiún tosaigh Tirrenia, Siremar, Caremar, Saremar agus Toremar; — Chuir sé in iúl cé gurb amhlaidh a leantar de bheith ag cur i bhfeidhm na gconarthaí seirbhíse poiblí i gceist, níor tugadh chun críche aon nós imeachta iomaíoch; — Léirigh sé gur fhorchoimeád sé a cheart chun tuairim réasúnaithe a eisiúint más gá (agus aon bharúil a d’fhéadfadh a bheith tugtha ag an Iodáil á cur san áireamh).

(143) An 21 Meitheamh 2012, ghlac an Coimisiún tuairim réasúnaithe maidir leis an moill ar phríobháidiú trí chuideachta (Caremar, Laziomar agus Saremar) de chuid iar-Ghrúpa Tirrenia. Ós rud é gur tugadh na nósanna imeachta tairisceana le haghaidh na dtrí chuideachta eile (Tirrenia, Toremar agus Siremar) chun críche le linn 2011 (63), níor cumhdaíodh na cuideachtaí sin leis an tuairim réasúnaithe. Thug an Coimisiún dá aire nach raibh nósanna imeachta iomaíocha curtha i bhfeidhm ag an Iodáil chun conarthaí seirbhíse poiblí a dhámhachtain le haghaidh cabatáiste mhuirí oibrithe ag na trí chuideachta Caremar, Laziomar agus Saremar, níos mó ná 3 bliana tar éis ghnáthdhul in éag na gCoinbhinsiún tosaigh faoi seach. I gcodarsnacht leis sin, cuireadh síneadh uathoibríoch agus éiginnte leis na Coinbhinsiúin sin, rud a chuir cosc ar longúinéirí eile de chuid an Chomhphobail dul in iomaíocht le haghaidh dhámhachtain na gconarthaí sin.

(144) An 8 Lúnasa 2012, thug údaráis na hIodáile freagra ar an tuairim réasúnaithe á rá go raibh, nó gur ghearr go mbeadh, fógraí tairisceana maidir le conarthaí seirbhíse poiblí nua a dhámhachtain do na cuideachtaí dearlaicthe foilsithe in Iris Oifigiúil an Aontais Eorpaigh. Go háirithe, le haghaidh Caremar, foilsíodh an fógra an 20 Iúil 2012 agus le haghaidh Laziomar seoladh an fógra lena fhoilsiú an 1 Lúnasa 2012. Ar deireadh, le haghaidh Saremar glacadh dlí an 2 Lúnasa 2012 lenar ceanglaíodh fógra den sórt sin a fhoilsiú faoin 2 Deireadh Fómhair 2012.

(145) An 13 Eanáir 2014, tháinig Compagnia Laziale di Navigazione chun bheith ar an úinéir nua ar Laziomar agus shínigh sé conradh seirbhíse poiblí 10 mbliana le haghaidh naisc le hoileánra Pontine. An 16 Iúil 2015, ghlac ATI SNAV-Rifim úinéireacht ar Caremar agus cuireadh conradh seirbhíse poiblí 9 mbliana ar a iontaoibh. Ar deireadh, tar éis Chinneadh 2014, cuireadh Saremar faoi leachtú agus dámhadh an conradh seirbhíse poiblí le haghaidh na mbealaí idir an tSairdín agus oileáin bheaga do Delcomar i Márta 2016.

(146) I litir uathu an 15 Iúil 2016, chuir údaráis na hIodáile an Coimisiún ar an eolas gur tugadh chun críche príobháidiú chuideachtaí uile iar-Ghrúpa Tirrenia. An 8 Nollaig 2016, chinn an Coimisiún an nós imeachta um shárú a thabhairt chun críche.

3. FORAIS MAIDIR LEIS AN NÓS IMEACHTA A THIONSCNAMH AGUS SÍNEADH A CHUR LEIS

3.1. Fadú an Choinbhinsiúin tosaigh idir an Stát agus Siremar

3.1.1. Comhlíontacht le Altmark agus cabhair a bheith ann

(147) I gCinneadh 2011 uaidh, thug an Coimisiún an réamhthuairim nach raibh an sainmhíniú ar na hoibleagáidí seirbhíse poiblí soiléir go leordhóthanach agus dá réir sin nach raibh an Coimisiún in ann teacht ar chonclúid chinnte maidir le cibé acu a bhí nó nach raibh earráid fhollasach ann. Go háirithe, fiú dá d’áiteodh údaráis na hIodáile go raibh iomaitheoirí Siremar ar na bealaí a thagann faoi raon feidhme mhisean na seirbhíse lena ngabhann leas eacnamaíoch ginearálta ina n-oibreoirí a sholáthair seirbhísí muirí go cothrom faoi chúiteamh poiblí, gan réamh-shainmhíniú ar leibhéal na seirbhísí a cheanglaítear, ní fhéadfadh an Coimisiún teacht ar chonclúid maidir le cibé acu a bhí nó nach raibh fíorghá le seirbhís phoiblí sna bealaí sin.

(148) Thug an Coimisiún an réamhthuairim gur comhlíonadh an dara critéar de bhreithiúnas Altmark (64), toisc gur bunaíodh roimh ré na paraiméadair a bhí mar bhonn le ríomh an chúitimh agus gur urramaíodh na ceanglais trédhearcachta leo. Go háirithe, thug an Coimisiún dá aire go dtugtar tuairisc ar na paraiméadair sin sa Choinbhinsiún tosaigh (le haghaidh cúiteamh a bhaineann leis an mbliain 2009) agus i dTreoir CIPE (le haghaidh cúiteamh ó 2010 ar aghaidh).

(149) Mheas an Coimisiún, áfach, gur chosúil nár comhlíonadh an tríú critéar de bhreithiúnas Altmark agus go mb’fhéidir gur tugadh róchúiteamh do na hoibreoirí i leith fheidhmiú na gcúraimí seirbhíse poiblí. Go háirithe, chuir an Coimisiún in iúl go raibh amhras air maidir le cibé acu a léiríonn nó nach léiríonn an phréimh riosca 6,5 %, a bhfuil feidhm aici ó 2010 ar aghaidh, leibhéal iomchuí riosca ó tharla gur chosúil prima facie nár ghlac Siremar chuige féin na rioscaí a iompraítear de ghnáth in oibriú na seirbhísí sin.

(150) Thug an Coimisiún an réamhthuairim freisin nár comhlíonadh an ceathrú critéar Altmark a mhéid nár cuireadh fadú na gCoinbhinsiún tosaigh amach chun tairisceana. Thug an Coimisiún dá aire thairis sin nach bhfuair sé aon fhianaise le tacú leis an argóint gurbh amhlaidh a sholáthair Siremar na seirbhísí lena mbaineann ar an gcostas ba lú don phobal.

(151) Tháinig an Coimisiún ar an réamhchonclúid dá bhrí sin gur státchabhair de réir bhrí Airteagal 107(1) CFAE a bhí sna cúitimh seirbhíse poiblí a íocadh le Siremar le linn 2009-2011. Ina theannta sin, ba é tuairim an Choimisiúin gur cheart a mheas gur cabhair nua an chabhair sin.

(152) I gCinneadh 2012 uaidh, mheas an Coimisiún a mhéid a bhí na coinníollacha uile gan athrú in 2012 agus go teacht i bhfeidhm an Choinbhinsiúin nua, gur státchabhair a bhí sa chúiteamh a deonaíodh do Siremar freisin ón 1 Eanáir 2012 faoi fhadú breise ar an gCoinbhinsiún tosaigh.

3.1.2. Comhoiriúnacht

(153) I gCinneadh 2011 uaidh, thug an Coimisiún an réamhthuairim nach dtagann an cúiteamh seirbhíse poiblí le haghaidh na mblianta 2009-2011 faoi raon feidhme Chinneadh 2005 maidir le seirbhís lena ngabhann leas eacnamaíoch ginearálta (65) ná faoi raon feidhme Chreat 2005 maidir le seirbhís lena ngabhann leas eacnamaíoch ginearálta (66). Dá bhrí sin, rinne an Coimisiún measúnú ar an mbeart sin go díreach faoi Airteagal 106(2) CFAE agus shuigh sé go raibh amhras air maidir le cibé acu ar comhlíonadh nó nár comhlíonadh na coinníollacha comhoiriúnachta is infheidhme.

(154) I gCinneadh 2012, thug an Coimisiún dá aire gur tháinig pacáiste nua seirbhíse lena ngabhann leas eacnamaíoch ginearálta i bhfeidhm an 31 Eanáir 2012, arb é a bhí ann Cinneadh 2011 maidir le seirbhís lena ngabhann leas eacnamaíoch ginearálta (67) agus Creat 2011 maidir le seirbhís lena ngabhann leas eacnamaíoch ginearálta. Thug an Coimisiún an réamhthuairim, áfach, nach bhféadfaí a mheas go raibh an cúiteamh seirbhíse poiblí faoi fhadú an Choinbhinsiúin tosaigh comhoiriúnach leis an margadh inmheánach ná díolmhaithe ón gceanglas fógra faoi Chinneadh 2011 maidir le seirbhís lena ngabhann leas eacnamaíoch ginearálta.

(155) Rinneadh foráil le Dlí 2010 maidir le fadú an Choinbhinsiúin tosaigh ón 30 Meán Fómhair 2010 go deireadh an phróisis príobháidithe. Bhí Siremar i gcruachás an tráth a glacadh Dlí 2010 (féach aithris (67)). Dá thoradh sin, an cúiteamh a fuair an chuideachta amhail ón 1 Deireadh Fómhair 2010 go dtí a príobháidiú, ní fhéadfaí measúnú a dhéanamh air ar bhonn Chreat 2011 maidir le seirbhís lena ngabhann leas eacnamaíoch ginearálta. Ina ionad sin, bunaithe ar mhír 9 de Chreat 2011 maidir le seirbhís lena ngabhann leas eacnamaíoch ginearálta, thug an Coimisiún an réamhthuairim gur cheart measúnú a dhéanamh ar an gcabhair sin ar bhonn Threoirlínte Tarrthála agus Athstruchtúraithe 2004.

(156) Thug an Coimisiún dá aire nár comhlíonadh na critéir chomhlíontachta a leagtar síos le Treoirlínte Tarrthála agus Athstruchtúraithe 2004 sa chás sin agus dá bhrí sin thug sé an réamhthuairim gurbh é a bheadh sa chúiteamh a íocadh le Siremar i gcruachás cabhair athstruchtúraithe neamh-chomhoiriúnach.

3.2. Fadú neamhdhleathach an chúnaimh tarrthála do Siremar

(157) I gCinneadh 2012, thug an Coimisiún an réamhthuairim gur fadaíodh an cúnamh tarrthála go neamhdhleathach ón 28 Lúnasa 2011 go dtí an 18 Meán Fómhair 2012 agus gurbh é a bhí i bhfadú an chúnaimh tarrthála le linn na tréimhse sin cabhair neamh-chomhoiriúnach do Tirrenia agus Siremar agus, b’fhéidir, dá gceannaitheoirí faoi seach freisin. Go háirithe, thug an Coimisiún dá aire nach raibh plean athstruchtúraithe ná leachtaithe curtha isteach ag an Iodáil laistigh de 6 mhí tar éis eisíoc na chéad tráthchoda den chúnamh tarrthála leis na cuideachtaí sin, mar a cheanglaítear le Treoirlínte Tarrthála agus Athstruchtúraithe 2004. Mheas an Coimisiún freisin nár comhlíonadh na coinníollacha maidir le fadú an chúnaimh tarrthála mar a leagtar síos i dTreoirlínte Tarrthála agus Athstruchtúraithe 2004.

3.3. Príobháidiú Siremar, an fhrithráthaíocht, agus an méadú ar chaipiteal CdI

3.3.1. Príobháidiú Siremar

(158) I gCinneadh 2011, léirigh an Coimisiún go raibh amhras air an raibh an nós imeachta tairisceana chun brainse gnó de chuid Siremar a dhíol trédhearcach agus neamhchoinníollach go leordhóthanach chun a áirithiú gur tharla an díol ar phraghas an mhargaidh.

(159) Ar an gcéad dul síos, thug an Coimisiún dá aire, cé gur foilsíodh an glao ar léiriú spéise i nuachtáin éagsúla agus ar roinnt suíomhanna gréasáin, gur chosúil nár tugadh mionsonraí ar raon feidhme an díolacháin sa ghlao ná nár tugadh aon treoir shoiléir ann do thairgeoirí maidir le céimeanna an nós imeachta ina dhiaidh sin. Ba chosúil nach raibh aon chritéar réamhcháilíochta ná roghnúcháin ná aon choinníoll eile sa ghlao arbh éigean do na tairgeoirí é a chomhlíonadh seachas an coinníoll sainordaitheach leanúint den tseirbhís phoiblí a sholáthar. Thairis sin, níor cuireadh an fhaisnéis ábhartha uile a mhéid a bhaineann leis na sócmhainní faoi réir an nós imeachta díolacháin ar fáil do na tairgeoirí ach le linn na céime díchill chuí.

(160) Ar an dara dul síos, mheas an Coimisiún freisin go mb’fhéidir go raibh an líon tairgeoirí srianta le ceanglais áirithe a forchuireadh sa phríobháidiú nó go mb’fhéidir go raibh tionchar aige sin ar an bpraghas díola. D’athluaigh an Coimisiún a chleachtas bunaithe maidir le sócmhainní gnóthas faoi úinéireacht Stáit a bheith á ndíol ag an Stát nó inchurtha i leith an Stáit: breithnithe neamheacnamaíocha, nach ndéanfadh díoltóir príobháideach, amhail ábhair imní beartais phoiblí, fostaíochta nó forbartha réigiúnaí, is comhartha ar státchabhair a bheith ann iad, más amhlaidh a fhorchuirtear leo oibleagáidí dochraideacha ar an gceannaitheoir ionchasach agus más dóigh dóibh an praghas díola a laghdú dá bhrí sin.

(161) Bhí nósanna imeachta díolacháin bhrainsí gnó Tirrenia agus Siremar bunaithe ar an nós imeachta a leagtar síos le dlí Marzano (féach aithris (70)). Dá bhrí sin, rinne an Coimisiún measúnú ar an dá nós imeachta le chéile. Mheas sé gurbh é a tháinig as díol na mbrainsí gnó ar cuireadh na Coinbhinsiúin nua ar a n-iontaoibh oibleagáid ar na ceannaitheoirí an tseirbhís phoiblí a sholáthar faoi réir oibleagáidí cáilíochta, minicíochta agus táille réamhbhunaithe a leagtar síos leis na Coinbhinsiúin nua. Trí na hoibleagáidí sin a fhorchur, ba chosúil don Choimisiún nár fhéach an Stát leis an bpraghas ab airde a fháil, ach cuspóirí leasa phoiblí a shaothrú ina ionad sin. Mheas an Coimisiún gur beag seans go mbeadh an suntas céanna tugtha ag díoltóir príobháideach d’oibriú gan bhriseadh na seirbhíse poiblí.

(162) Ar an mbealach céanna, mheas an Coimisiún nach bhforchuirfeadh díoltóir príobháideach, ag oibriú faoi ghnáthdhálaí margaidh, an oibleagáid leibhéil fostaíochta a choinneáil ar bun ar feadh 2 bhliain.

(163) Ar na cúiseanna thuas, tháinig an Coimisiún ar an réamhchonclúid nach raibh nós imeachta príobháidithe bhrainse gnó de chuid Siremar trédhearcach ná neamhchoinníollach go leordhóthanach chun a áirithiú as féin gur tharla an díolachán ar phraghas an mhargaidh. Dá bhrí sin, ní fhéadfadh an Coimisiún a eisiamh gur tugadh buntáiste eacnamaíoch don ghníomhaíocht eacnamaíoch a díoladh nó don cheannaitheoir.

(164) Mheas an Coimisiún freisin, bunaithe ar an bhfaisnéis a bhí ar fáil, go mbeadh aon chabhair a d’fhéadfadh a bheith tagtha chun cinn le linn an phróisis príobháidithe neamh-chomhoiriúnach.

3.3.2. An fhrithráthaíocht

(165) I gCinneadh 2012, thug an Coimisiún an réamhthuairim gurbh é a d’fhéadfadh a bheith i bhfrithráthaíocht na Sicile maidir le tráthchodanna iarchurtha an phraghais díola le haghaidh bhrainse gnó de chuid Siremar cabhair do CdI mar an t-iasachtaí agus do Unicredit mar an chéad ráthóir.

(166) Go deimhin, ba chosúil gur ceadaíodh do CdI leis an bhfrithráthaíocht tairbhiú de ráthaíocht, rud nach mbeadh deonaithe murach sin nó a bheadh deonaithe ar théarmaí éagsúla ba lú fabhar. Thug an Coimisiún dá aire, bunaithe ar an bhfaisnéis a bhí ar fáil, gur chosúil nach bhfuarthas luach saothair i leith na frithráthaíochta.

(167) Thairis sin, thug an Coimisiún dá aire gur chosúil go raibh seasamh an Chuntasóra Ghinearálta de chineál go raibh tionchar aige ar an bpróiseas cinnteoireachta sa tSicil. I bhfianaise a rannpháirtíochta i mbainistíocht laethúil Mediterranea, agus sciar suntasach Mediterranea i gcaipiteal CdI, mheas an Coimisiún gur dhócha gur deonaíodh an fhithráthaíocht chun fabhar a thabhairt do CdI sa phróiseas díola, seachas ar théarmaí an mhargaidh.

(168) Thug an Coimisiún dá aire freisin maidir leis na doiciméid a bhí curtha isteach ag an Iodáil chun a chrut